
HYRJE 

Qëllimi i krijimit është një temë që në një moment a tjetër vret 
mendjen e çdo njeriu. Secili në një kohë a tjetrën e pyet veten: 
"Përse ekzistoj?" ose "Për çfarë qëllimi jam në këtë botë?" 
Llojllojshmëria dhe ndërlikueshmëria e sistemeve që përbëjnë 
strukturën ndërtuese të qenieve njerëzore dhe të botës në 
të cilën ato jetojnë, tregojnë se duhet të ketë qenë një Qenie 
Supreme që i ka krijuar ato. Disenjimi tregon në disenjatorin. 
Kur në plazh njerëzit hasin në gjurmë gishtërinjsh, menjëherë 
përfundojnë se dikush duhet të ketë kaluar aty kohë më parë. 
Askush nuk përfytyron se valët e detit janë vendosur në rërë 
dhe rastësisht kanë shkaktuar gjurmë të ngjashme me ato të 
shenjave të gishtave të njerëzve. Si dhe, askush nga njerëzit 
nuk konkludon nga intuita se është sjellë në jetë pa ndonjë 
qëllim. Pasi një veprim i qëllimshëm është prodhim natyral i 
intelegjencës së njeriut, njerëzit vijnë në përfundim se Qenia 
Supreme që i ka krijuar ata duhet ta ketë bërë këtë për një 
qëllim të caktuar. Për këtë arsye, njerëzit duhet ta dinë 
qëllimin e krijimit, që t'i japin kuptim kësaj jete dhe të bëjnë 
vepra dobiprurëse përta. 

Megjithatë, gjatë tërë historisë ka qenë një pakicë njerëzish që 
kanë mohuar Zotin. Materia, sipas mendimit të tyre, është e 
amshueshme, dhe njerëzimi është deri diku produkt i 
rastësishëm i kombinimeve aksidentale të elementeve të saj. 
Prandaj, pyetja: "Përse Zoti e ka krijuar njerëzimin?" nuk ka 
pasur dhe ende nuk ka përgjigje tek ata. Sipas tyre jeta- 
ekzistenca thjesht nuk ka ndonjë qëllim. Megjithatë shumica 
e njerëzve ndër shekuj kanë besuar dhe vazhdojnë të besojnë 
në ekzistimin e Qenies Supreme që ka krijuar këtë botë me një 
qëllim. Për ata ka qenë dhe është e rëndësishme të dinë për 
Krijuesin dhe për qëllimin për të cilin Ai i ka krijuar njerëzit. 

PËRGJIGJJA 


Për t'u përgjigjur në pyetjen: "Përse Zoti krijoi njeriun?", së 
pari duhet të përcaktohet këndvështrimi nga i cili është bërë 
pyetja. Nga këndvështrimi i Zotit kjo do të nënkuptonte se 
"Çfarë e shtyu Zotin të krijojë njerëzimin?", derisa nga 
këndvështrimi i njeriut kjo do të thotë: "Për çfarë qëllimi Zoti 
e ka krijuar njeriun?" Që të dy perspektivat paraqesin aspekte 
të një pyetjeje ngashënjyese dhe që ngjall kureshtje: "Përse 
unë ekzistoj?" Në faqet që pasojnë do të shqyrtohen të dy 
aspektet e pyetjes duke u bazuar në një fotografi të qartë të 
nxjerrë nga shpallja hyjnore. Kjo nuk është një temë që mund 
t'u nënshtrohet spekulimeve të njeriut, sepse hamendja e 
njeriut nuk mund të prodhojë të vërtetën e plotë në këtë 
çështje. Si mund të deduktojë njeriu (intelektualisht) realitetin 
e ekzistencës së tij kur ende nuk arrin të kuptojë se si 
funksionojnë truri dhe entitetet më të larta të mendjes? Për 
këtë arsye, shumë filozofë që ndër shekuj kanë spekuluar në 
këtë pyetje, kanë dalë në fund me një numër të madh 
përgjigjesh, të gjitha të bazuara në supozime që nuk mund të 
vërtetohen. 

Pyetjet në këtë temë gjithashtu kanë shpënë një numër 
filozofësh të pohojnë se ne në të vertëtë nuk ekzistojmë dhe e 
gjithë bota është imagjinare. Për shembull, Platoni (428 - 348 
p.e.s.) argumentoi se bota e përditshme e gjërave të 
ndryshueshme, të cilën njeriu e njeh me anë të shqisave të tij, 
nuk ështe realiteti primar, por botë e hijëzuar e dukjeve. 1 


1 Këtë pikëpamje e ka shprehur në librin e tij Republika, nëpërmjet 
metaforës së tij të njohur të shpellës, ku bota e ndryshueshme fizike është 


5 



Shumë të tjerë, siç u përmend më lart, kanë pohuar dhe 
vazhdojnë të pohojnë se nuk ekziston kurrfarë qëllimi për 
krijimin e njerëzve. Sipas tyre ekzistenca njerëzore është 
vetëm produkt i rastit. Nuk mund të ketë ndonjë qëllim nëse 
jeta ka evoluar nga një materie inorganike në atë organike 
thjesht në saje të fatit. "Kushërinjtë" e supozuartë njerëzimit, 
majmunët dhe shimpanzetë, nuk janë të shqetësuar me 
pyetjet e ekzistencës, atëherë përse njerëzit të shqetësohen 
me to. 

Ndonëse shumica e njerëzve pas përsiatjeve të 
herëpashershme e lënë anash çështjen e arsyes së krijimit të 
tyre, është tejet e rëndësishme për njerëzit që ta dinë 
përgjigjen. Pa njohur përgjigjen e saktë, njerëzit bëhen të 
padallueshëm nga kafshët përreth tyre. Si rrjedhojë, nevojat e 
kafshëve për ngrënie, pije dhe riprodhim bëhen qëllim i 
vetëm i jetës njerëzore, dhe përpjekja e njeriut mbetet të 
fokusohet vetëm në këtë sferë të kufizuar. 

Kur kënaqësia materiale bëhet qëllimi më i rëndësishëm në 
jetë, jeta e njerëzve bëhet edhe më e degraduar se e kafshëve 
më të ulëta. Njerëzit në mungesë të qëllimit të krijimit 
vazhdimisht do të keqpërdorin inteligjencën e tyre të dhënë 
nga Zoti. Mendja e degraduar e njeriut shfrytëzon aftësitë e 
saj për t'i krijuar drogat, bombat dhe kredhet në kurvëri, 
pornografi, homoseksualitet, besëtytni, vetëvrasje, marrje me 
fall etj. Pa njohjen e qëllimit të krijimit, ekzistenca njerëzore 
humb të gjitha kuptimet dhe në fund çoroditet, dhe shpërblimi 


krahasuar me hijet e hedhura në murin e shpellës nga figurat e skalitura. 
(The New Encyclopaedia Britannica, vëll. 25, fq.552.) 

i jetës së përhershme dhe i kënaqësisë në botën e ardhme 
shkatërrohet në tërësi. 


Prandaj, është e rëndësisë jetike për njerëzit që të dinë 
përgjigjen e saktë në pyetjen "Përse ne jemi këtu?" 
Shpeshherë njerëzit u drejtohen të tjerëve për përgjigje. 
Mirëpo, vendi i vetëm që i qartëson dhe i precizon përgjigjet 
në këto pyetje mund të gjehet në librat e shpallur nga Zoti. Ka 
qenë e domosdoshme që Zoti nëpërmjet të dërguarve të 
zbulojë qëllimin e krijimit të njerëzve, meqë njerëzit janë të 
paaftë të gjejnë vetë përgjigjen e saktë. Të gjithë të dërguarit 
e Zotit ua kanë mësuar ithtarëve të tyre përgjigjen në 
pyetjen: "Përse Zoti e krijoi njeriun?" 

LIBRAT HEBRAIKË - TË KRISHTERË 


Shqyrtimi i Biblës e lë kërkuesin e sinqertë të së vërtetës në 
humbje. Dhiata e Vjetër duket që më shumë merret me ligjet, 
me historinë e njerëzve të lashtë, dhe me popullin hebraik 
sesa që përgjigjet në pyetjet më jetike lidhur me krijimin e 
njerëzimit. 2 Në Zanafillë (libri i parë në Dhiatën e Vjetër), Zoti 
krijon botën dhe Adamin e Evën për gjashtë ditë, ndërsa 
pushon në ditën e shtatë. 3 Adami dhe Eva nuk iu nënshtruan 
Zotit dhe u dënuan, ndërsa biri i tyre Kaini vrau tjetrin bir 
Abelin dhe shkoi të jetojë në tokën e Nodit. 

Kështu, Zoti 'u pendua' pse krijoi njeriun! 4 Pse përgjigjet aty 
nuk jepen në shprehje të qarta dhe të pagabueshme? Përse 
gjuha është aq shumë simbolike, duke e lënë lexuesin që ta 
qëllojë kuptimin e saj? Për shembull, në Zanafillë 6:6 qëndron: 
"Kur njerëzit filluan të shumohen mbi faqen e dheut dhe u 
lindën atyre vajza, djemtë e Perëndisë panë që vajzat e 
njerëzve ishin të bukura, dhe morën për gra të gjitha ato që i 
zgjodhën vetë." Kush janë këta "djem të Perëndisë"? 


2 Në Isaja, izraelitët janë krijuar për Lavdinë e Zotit: "Por, tani kështu thotë 
Zoti, Ai i Cili të ka krijuar ty, o Jakob, që të ka formuar, o Israel... 'Unë do t'i 
them Veriut: "Ktheji", dhe Jugut: "Mos i mbaj. Bëj që të vijnë bijtë e mi nga 
larg dhe bijat e mia nga skajet e tokës."(Versioni Standard i Rishqyrtuar, 
Isaja 43: 1, 6-7) 

3 "Ndërkaq ditën e shtatë Perëndia mbaroi veprën që kishte kryer dhe ditën 
e shtatë u çlodh nga gjithë vepra që kishte kryer. Dhe Perëndia bekoi ditën 
e shtatë dhe e shenjtëroi, sepse atë ditë Perëndia u çlodh nga gjithë vepra 
që kishte krijuar dhe kishte kryer." (VSR Zanafilla 2: 2-3) 

4 "Dhe Zoti u pendua që kishte krijuar njeriun mbi tokë dhe u brengos per 
këtë në zemër të vet." (VSR Zanafilla 6: 6) 


8 



Çdo sekt hebraik dhe shumë nga sektet e krishtere që erdhën 
pas tyre kanë shpjegime të posaçme. Cili është interpretimi 
korrekt? 

E vërteta është se për qëllimin e krijimittë njeriut kanë mësuar 
dhe kanë treguar të gjithë profetët e vjetër, dhe pastaj, disa 
nga pasuesit e tyre - në bashkëveprim me djajtë - më vonë i 
ndryshuan librat - shpalljet. Përgjigjet u bënë të mjegullta dhe 
shumica e shpalljes u fsheh në gjuhë simbolike. Kur Zoti ua 
dërgoi hebrenjve Jezu Krishtin, ai ua rrotulloi tavolinat 
tregtarëve qe po zhvillonin tregtinë brenda në tempull , 5 dhe u 
predikoi atyre kundër interpretimit ritualistik të ligjit të 
praktikuar nga rabinët hebrenj. Ai e riafirmoi ligjin e Profetit 
Musa dhe e ringjalli atë. Ai ua mësoi qëllimin e jetës ithtarëve 
të tij dhe deri në çastet e fundit të jetës së tij në këtë botë ua 
tregoji mënyrën përta përmbushur atë. 

Mirëpo, pas ndarjes nga kjo botë, porosia e tij u shtrembërua 
nga disa që pohonin se janë nga ithtarët e tij. E vërteta e qartë 
të cilën ai e solli u bë e mjegullt, mu ashtu siç ndodhi edhe me 
mesazhet e profetëve para tij. Simbolizmi u shfaq, veçanërisht 
nëpërmjet "Zbulesës" së Gjonit, dhe Ungjilli i cili i qe shpallur 
Jezuit, humbi. Katër ungjijtë e tjerë të përpiluar nga njerëzit, u 
zgjodhën më vonë nga Athanasi, peshkop i shekullit të katërt , 6 
që të zëvendësojnë Ungjillin e humbur të Jezu Krishtit. 


5 Lluka I9:45(VSR). 

6 The New Encyclopaedia Britannica, vëll. 14, fq. 814. 

Ndërsa 23 librat nga shkrimet e Palit dhe të tjerëve të përfshirë 
në Dhiatën e Re tejkaluan edhe katër versionet e Ungjillit. 7 

Si rrjedhojë, lexuesit e Dhiatës së Re nuk mund të gjejnë 
përgjigje të qarta dhe të sakta në pyetjen "Pse Zoti e krijoi 
njeriun?" 8 

Dhe kështu, njeriu është i shtyrë t'i pasojë verbërisht dogmat 
e shpikura të sektit të cilit i takon ose të atij që e përqafon. 
Ungjijtë janë interpretuar varësisht prej besimeve të një 
çfarëdo sekti, dhe kërkuesi i së vërtetës mbetet i hutuar të 
pyesë veten se cili prej këtyre besimeve është i vërtetë? 


7 Në mesin e shekullit 4-të dorëshkrimi i quajtur Codex Sinaiticus, Letra e 
Bernabës dhe Bariut të Hermës është përfshirë si pjesë e Dhjatës së Re. 
(New Encyclopaedia Britannica, vëll. 14, fq. 814) 

8 Çka mund të jetë cituar në Versionin e Mbretit Xhejms si qëllim i krijimit, 
Zbulesa 4:11 "Ti je I denjë, o Zot, të marrësh lavdinë, nderimin dhe fuqinë, 
sepse ti I krijove të gjitha, dhe për hir të kënaqësisë tënde ato ekzistojnë 
dhe u krijuan." Është ripërkthyer në Versionin Standart të Rishqyrtuar si: "I 
denjëjeTi, Zoti dhe Perëndia ynë, të marrësh lavdinë, nderimin dhefuqinë, 
sepse ti krijove të gjitha, dhe nëpërmjet vullnetit tënd ekzistojnë dhe u 
krijuan." Në letrën e Palit drejtuar kolosianëve, ai sqaron se bota është 
krijuar për Jezuin: "Ai është shëmbëllesa e Perëndisë së padukshëm, i 
paralinduri i çdo krijese, sepse në të u krijuan të gjitha gjërat, ato që janë 
në qiejt dhe ato mbi dhe, gjërat që duken dhe ato që nuk duken: frone, 
zotërime, principata dhe pushtete; të gjitha gjërat janë krijuar me anë të 
tij dhe në lidhje me të." (VSR, Kolosianëve 1:15-16) 

MISHËRIMI I ZOTIT 


Ndoshta koncepti më i përbashkët për qellimin e krijimit të 
njerëzimit, te shumica e sekteve të krishtere është se Zoti 
është bërë njeri që të mund të vdesë në duart e njerëzve e t'i 
pastrojë ata nga mëkati i trashëguar nga Ademi dhe 
pasardhësit e tij. Sipas tyre, ky mëkat qe bërë aq i madh, saqë 
asnjë akt pastrimi a pendimi nuk do të mund ta kishte fshirë 
atë. Zoti është aq i mirë, saqë njeriu mëkatar nuk mund të 
qëndrojë para tij. Prandaj, vetëm vetëflijimi i Zotit do të mund 
ta shpëtonte njerëzimin nga mëkati. 

Besimi në këtë mit të trilluar nga njeriu u bë burim i vetëm i 
shpëtimit, sipas Kishës. Kështu, qëllimi i krishterë i krijimit u bë 
njohja e 'sakrificës hyjnore' dhe pranimi i Jezu Krishtit si Zot. 
Kjo mund të kuptohet nga fjalët në vijim që i janë veshur Jezuit 
në Ungjillin sipas Gjonit: "Tani gjykimi është ky: Drita erdhi në 
botë dhe njerëzit deshën errësirën më tepër se dritën, sepse 
veprat e tyre ishin të mbrapshta ." 9 

Megjithatë, nëse ky është qëllim i krijimit dhe parakusht për 
jetë të pasosur, atëherë përse nuk ishte treguar nga të gjithë 
profetët? Përse Zoti nuk u bë njeri qysh në kohën e Ademit 
dhe pasardhësve të tij ashtu që i tërë njerëzimi të kishte rast 
për të përmbushur qëllimin e tyre të jetës dhe të fitojë jetën e 
amshuar. A mos ndoshta ata që jetuan para Jezuit kanë pasur 
ndonjë qëllim tjetër të jetës? 

Të gjithë njerëzit përtë cilët Zoti ka caktuarqë të mos dëgjojnë 
sot për Jezuin, po ashtu nuk kanë rast për ta përmbushur këtë 


9 Gjoni, 3:19 (VSR). 

qëllim të supozuar të krijimit. Qëllimi i tillë është qartazi tejet 
i kufizuar që të plotësojë nevojën e njerëzimit. 

ÇDO GJË ËSHTË ZOT 


Librat hindusë mësojnë se ekzistojnë shumë zota, mishërime 
të Zotit, persona të Zotit dhe se çdo gjë është Zot, Brahman. 
Përkundër besimit se shpirti ose vetëdija individuale (atman) 
e të gjitha qenieve të gjalla është Brahmani, u zhvillua një 
sistem shtypës kastor në të cilin Brahmanët, kasta prifëtore, 
posedojnë epërsi shpirtërore me të lindur. Këta janë mësues 
të Vedave 10 dhe përfaqësojnë idealin e pastërtisë rituale dhe 
të prestigjit social. Në anën tjetër, kasta tjetër e quajtur Sudra 
është e përjashtuar nga statusi religjioz dhe detyra e vetme e 
kësaj kaste në këtë jetë është që t'u "shërbejë përulësisht " 11 
tri kastave të tjera dhe mijëra nënkastave të tyre. 

Sipas filozofëve monistë hindusë, qëllimi i njerëzve është që të 
kuptojnë hyjninë e tyre dhe të pasojnë rrugën (marga) deri tek 
emancipimi (moksha) nga rrota e rilindjes - te riabsorbimi i 
shpirtit njerëzor (atman) deri në realitetin përfundimtar, 
Brahman. Për ata që pasojnë rrugën bhakti 12 qëllimi është ta 
duan Zotin, nga shkaku se Zoti i krijoi njerëzit që "të gëzojë një 


10 Veda, që do të thotë "Dituria", është term i përgjithshëm per shkrimet e 
shpallura (sruti; të dëgjuara) të shenjta të hindusve. Të gjitha veprat e tjera 
- në të cilat gjenden të kodifikuara doktrinat aktuale dhe praktikat e 
hindusve - njihen si të përpiluara nga autorë njerëz dhe kështu janë 
klasifikuar si smriti (të mbajtura mend). (The New Encyclopaedia 
Britannica, vëll, 20, fq. 530.) 

11 Manava Dharmasastra 1.91 (The New Encyclopaedia Britannica, vëll. 20, 
fq. 553) 

12 Rruga e përkushtimit një Zoti personal, në të cilën ata adhurojnë murti- 
të (idhuj) me shpresë se do të shkojnë te krishnaloka (një planet shpirtëror) 
në jetën e tyre të ardhme. 

raport me ta mu sikur raporti ndërmjet prindërve dhe 
fëmijës." (Srimad Bhagvatam). 

Për hindusët e zakonshëm, qëllimi kryesor i jetës së kësaj bote 
është përshtatja detyrave sociale dhe riteve, dhe rregullave 
tradicionale të sjelljes të njërës kastë - rruga e karmës . 13 

Edhe pse pjesa më e madhe e religjionit nga tekstet e Vedas, 
e cila vërtitet rreth riteve të sakrificës me zjarr, është zbehur 
nga doktrina dhe praktikat hinduse të gjetura në tekstet e 
tjera, autoriteti absolut dhe shenjtëria e Vedas mbetet parim 
thelbësor i të gjitha sekteve dhe traditave hinduse. Veda është 
e përbërë nga katër koleksione, më e vjetra e të cilave është 
Rigveda ("Urtësia e vargjeve"). Në këto tekste, Zoti është 
përshkruar në terma më konfuzë. Religjioni i pasqyruar në 
Rigveda është politeizëm kryesisht i lidhur me zotat 
paqedashës të qiellit dhe atmosferës, më i rëndësishmi i të 
cilëve është Indra (Zoti i qiejve dhe shiut), më pastaj Baruna 
(mbrojtësi i rregullit kozmik), Agni (zjarri sakrifikues) dhe Surja 
(Dielli). Në tekstet e mëvonshme të Vedës, interesimi për 
zotërat e mëhershëm rigvedik bie dhe politezmi fillon të 
zëvendësohet me panteizmin sakrifikues të Prajapati-t ("Zotit 
të Krijesave"), i cili është i Tëri. Në Upanishade (mësimet e 
fshehta që kanë të bëjnë me ekuacionet kozmike), Prapajati 
bashkohet me konceptin e Brahmanit - realitetin suprem dhe 
substancën e universit, duke zëvendësuar çdo personifikim të 
veçantë, duke e transformuar kështu mitologjinë në filozofi 
abstrakte . 14 Nëse përmbajtja e këtyre shkrimeve është tërë 


13 The New Encyclopaedia Britannica, vëll. 20, fq. 520. 
14 The New Encyclopaedia Britannica, vëll. 20, fq. 529-530. 

ajo që njeriu kishte për të zgjedhur për udhëzim, atëherë do 
të konkludonim se Zoti e ka fshehur nga njerëzimi Veten e Tij 
dhe qëllimin e krijimit. 

Zoti nuk është autor i hutisë, e as që dëshiron vështirësi për 
njerëzimin. Prandaj, kur Ai i dha njerëzimit porosinë e fundit, 
një mijë e katërqind vjet më parë, na siguroi se ajo do të ruhet 
në mënyrë të përkryer për të gjitha gjeneratat e ardhshme 
njerëzore. Në Kuran, librin e fundit, Zoti e shpalli qëllimin e 
krijimit të njerëzimit, dhe përmjet të Dërguarit të fundit të Tij 
Ai sqaroi të gjitha detajet të cilat njeriu mund t'i kuptojë. Në 
bazë të kësaj shpalljeje dhe sqarimeve profetike, në faqet 
vijuese ne do të analizojmë përgjigjen precize në pyetjen 
"Përse Zoti krijoi njeriun?" 

PËRSE ZOTI KRIJOI? 


Nga këndvështrimi i Zotit, nevojitet të bëhet një pyetje edhe 
më fundamentale: "Përse Zoti krijoi?" Kjo pyetje duhet të 
shtrohet ngase në realitet njerëzimi nuk është krijesa më 
madhore. Zoti në Kaptinën Gafir në shpalljen e fundit thotë: 

"Krijimi i qiejve dhe i tokës është pa dyshim më madhështor 
se krijimi i njerëzimit e megjithatë shumica e njerëzve nuk e 
dinë" (Gafir 40,57) 

Ndërtimi i njerëzve është shumë më pak i ndërlikuar se 
ndërtimi i gjithësisë në të cilën ata jetojnë.Megjithatë, fare pak 
njerëz e kuptojnë këtë të vërtetë dhe shumë pak përsiatin 
rreth këtij realiteti. Për shkak të epërsisë së dukshme të 
qenieve njerëzore ndaj krijesave të tjera në tokë, për shkak të 
udhëtimeve të njeriut në gjithësi dhe përparimit të 
vazhdueshëm të teknologjisë dhe dijes së tij, njerëzimi në çdo 
periudhë bëhet më arrogant dhe e konsideron veten e tij si 
gjënë më të madhe dhe më superiore në këtë botë. Vlen të 
përmendet se pjesa më e madhe e zbulimeve të 
mrekullueshme njerëzore nuk kanë të bëjnë me njeriun, por 
me rrethinën e tij. Kështu, njerëzit kanë prirje të fokusohen 
më shumë në botën materiale sesa në qenien njerëzore. Në 
këtë ajet, Zoti e kthen njeriun në gjendjen e tij reale që e ka në 
këtë botë. Njerëzimi është vetëm një pjesë e vogël e 
ekzistencës, i cili ka rezultuar nga akti i mrekullishëm i krijimit 
hyjnor. Kështu, që të kuptojë arsyen përse Zoti krijoi 
njerëzimin, njeriu së pari duhet të përgjigjet në pyetjen edhe 
më fundamentale: Përse Zoti krijoi? 


16 



KRIJUESI 


Krijimi është në thelb rezultat cilësisë hyjnore së të qenit 
Krijues. Është diçka kontradiktore nëse themi se krijuesi nuk 
krijon. Kjo nuk do të thotë se Zoti ka nevojë për krijesat e Tij. 

Zoti është i lirë prej të gjitha nevojave. Janë krijesat ato që 
kanë nevojë për Të. Ashtu si bëhet e qartë madhështia e 
shkrimtarit në shkrimet e tij, ashtu edhe përsosuria e cilësisë 
hyjnore të krijimit manifestohet në krijim. Krijimi, në kuptimin 
e vërtetë, është i veçantë vetëm për Zotin. Edhe pse njerëzit 
ia veshin aktin e krijimit vetvetes, ajo çka ata bëjnë nuk ështe 
krijim i vërtetë. Njerëzit thjesht manipulojnë me gjërat që 
tashmë ekzistojnë - janë krijuar nga Zoti. Tavolina p.sh. ështe 
e punuar nga lënda që vjen nga drurët dhe mbahet me gozhda 
e vidha të punuara nga metali, prejardhja e te cilit është nga 
shkëmbinjtë. Njerëzit nuk i kanë krijuar drurët dhe metalet. 

Ç'është e vërteta, të gjitha krijimet e njeriut mund të 
zbërthehen deri në elementet bazë të cilat ata nuk mund t'i 
prodhojnë. Edhe artisti 'krijon' forma duke u bazuar në atë që 
ka parë. Nuk është e mundshme të përfytyrohet ajo çka nuk 
është përkapur nga shqisat. Kështu, të gjitha mendimet e 
artistit janë reflektim i asaj çka tanimë është krijuar. Vetëm 
Zoti krijon prej asgjësë. Ky fakt i qartë ka qenë dhe mbetet i 
pakuptueshëm nga disa. Disa filozofë të vjetër, por dhe 
modernë, të cilët nuk mund të kuptonin se si Zoti ka mundur 
të krijojë prej asgjësë, pohuan se bota e krijuar me gjithë atë 
që përmban janë burimisht pjesë e Zotit . 15 Sipas tyre, Zoti mori 


15 Ky është njashtu besim hindus sa i përket realitetit suprem, Brahman. Në 
librin e fundit (të IO-të) të Rigvedas: në "Himnin e Njeriut Kozmik" 

një pjesë nga Vetja e Tij dhe bëri gjithësinë. Ky konkludim 
është i bazuar në krahasimin e Zotit me njeriun, i cili mund të 
"krijojë" vetëm duke tjetërsuar atë që tanimë ekziston. 
Mirëpo, Zoti dënon çdo krahasim që kishte për t'i dhënë Atij 
kufizime njerëzore. Në Kaptinën esh-Shura në shpalljen e 
fundit, Ai thotë: 

"Asgjë nuk i përngjet Atij, dhe Ai është Gjithëdëgjuesi dhe 
Gjithëpamësi." (Shura 42,11) 

Kështu, akti i krijimit është rrjedhojë e vetisë hyjnore së të 
qenit Krijues. Në shumë ajete të shpalljes së fundit Zoti 
përshkruan Veten si Krijues, per t'ia bërë me dije njerëzimit se 
çdo gjë i takon vetëm Atij: 

"Allahu është Krijuesi i çdo gjëje dhe Ai është Vekil 
(Kujdestar, Ruajtës, Rregullues) mbi gjithçka." (Zumer 39, 62) 

"Ndërsa Allahu ju ka krijuar ju dhe çfarë ju bëni e veproni 
(veprat tuaja)" (Saffat 37, 96) 

Njeriu duhet të kuptojë se asgjë nuk ngjan në këtë gjithësi pa 
lejen e Zotit. Të kërkohet mbrojtje nga e keqja ose të kërkohet 
e mira nga ndonjë burim tjetër përveç Zotit është gabim i 
madh. Për shkak të injorancës, shumë njerëz orvaten t'i 
largohen fatkeqësisë dhe të arrijnë fat permes magjive, 
nuskave, astrologjisë, fallit etj. Për këtë arsye, në shpalljen e 


(Purusasukta), thuhet se gjithësia është krijuar nga pjesët e trupit të një 
njeriu të vetëm kozmik (Purusa), kur trupi i tij është djegur dhe është 
copëtuar në sakrificën e lashtë - fillestare. Katër kastat rrjedhin nga trupi i 
tij; prifti (Brahman) nga goja, luftëtari (Raxhanja) nga duart, fshatari 
(Vaisja) nga kofshët, dhe shërbëtori (Sudra) nga këmbët. (The New 
Encyclopaedia Britannica, vëll. 20, fq. 531) 

fundit, në kaptinën Felek, Zoti i informon njerëzit që të 
kërkojnë mbrojtje nga e keqja vetëm tek Ai: 

"Thuaj: I mbështetem (Allahut) Zotit të Agimit (të më ruajë), 
nga Sherri (e keqja) e asaj që Ai ka krijuar." (Felek, 113 1-2) 

Allahu, Zoti i Plotfuqishëm, nuk është i keq, Ai është i mirë. Ai 
krijoi një botë në të cilën e keqja ose e mira mund të bëhen 
nga qeniet të cilave Ai ua ka dhënë këtë mundësi. Mirëpo, 
asnjë e keqe a e mirë nuk mund të paraqitet në këtë botë pa 
lejen e Zotit. Kjo është arsyeja përse është e kotë t'u 
drejtohemi të tjerëve për ndihmë dhe mbrojtje përveç Zotit. 

"Asnjë fatkeqësi nuk bie, por veçse me Lejen e Allahut..." 

(Tebagun 64,11) 

I Dërguari i fundit, Muhammedi, paqja dhe shpetimi i Allahut 
qofshin mbi të, edhe më tutje e elaboroi këtë koncept, duke 
thënë: 

"Dije se nëse i tërë njerëzimi do të bashkohej për të të 
ndihmuar ty, ata do të mund të të ndihmonin vetëm aq sa 
Allahu tanimë ka caktuar për ty. Gjithashtu, nëse i tërë 
njerëzimi do të bashkohej të të dëmtojë, ata do të të dëmtonin 
aq sa Allahu ka caktuar për ty ." 16 


16 Transmeton Tirmidhiu nga Ibn Abbasi. Vërtetuar në Sahih Sunen et 
Tirmidhi vëll. 2, fq. 308-209, nr. 2043. 

MËSHIRUES, FALËS 


Në krijimin e njerëzimit, manifestohen edhe cilësitë hyjnore të 
faljes, mëshirës dhe mirësisë. Njerëzit janë krijuar të mirë dhe 
të pastër me vetëdijen natyrore për të mirën dhe të keqen. I 
Plotfuqishmi po ashtu ka krijuar tek njerëzit dëshira - epshe, 
dhe u ka dhënë mundësi t'i kontrollojnë ato dëshira - epshe 
sipas ligjit hyjnor, ose t'i lënë të lira dhe t'i pasojnë ato verbazi. 

Zoti e krijoi njerëzimin duke ditur se ata do të jenë të 
padëgjueshëm ndaj Tij. Kështu, rrjedhimisht, Ai i mësoi 
njerëzit, duke filluar nga Ademi, se si të pendohen dhe në anën 
tjetër të pastrojnë veten nga mëkatet tyre. Ademi dhe Hava 
paraqesin shembullin më të mirë për t'u pasuar. Ata harruan 
urdhrin e Zotit, dhe djalli luajti me dëshirat e tyre.Pasi treguan 
mosbindje ndaj Zotit,ata iu kthyen Atij me pendim, dhe Ai i fali 
ata. Kur njerëzit tregojnë mosbindje dhe pastaj pendohen tek 
Zoti, atëherë bëhen të manifestuara cilësitë hyjnore të faljes 
së plotë dhe mëshirës së përhershme. I Dërguari, paqja dhe 
shpëtimi i Allahut qofshin mbi të, i ka informuar ithtarët e tij 
për këtë realitet, duke thënë: "Edhe sikur të mos mëkatonit 
dhe të mos ktheheshit tek Allahu për (duke kërkuar) Faljen e 
Tij, Ai do t'ju zëvendësonte me një popull tjetër të cilët do të 
mëkatonin, do të kërkonin Faljen e Allahut dhe Ai do t'i falte 
ata." 17 Secila nga 114 kaptinat e shpalljes së fundit, përveç 
njërës, fillojnë me "Në emër të Allahut, Mëshirëbërësit, 
Mëshiruesit." 


17 Shënuar nga Muslimi, vëll. 4, fq. 1425-6, transmetuar nga Ebu Ejjub el- 
Ensari. 

Cilësitë e Allahut si mëshira dhe falja janë të theksuara për t'i 
inkurajuar njerëzit që të mos bien në dëshpërim. Sado të 
mëdha të jenë mëkatet e njerëzve, Zoti do t'i falë ato, nëse 
njerëzit i kthehen Atij me pendim të sinqertë. 

I Dërguari, paqja dhe shpëtimi i Allahut qofshin mbi të, ka 
thënë: "Kur Allahu e krijoi gjithësinë, shkroi një shkrim (tekst), 
i cili gjendet tek Ai përmbi Arsh: Mëshira ime tejkalon 
hidhërimin Tim ." 18 Gjithashtu është shënuar të ketë 
thënë:"(Allahu krijoi) mëshirën në njëqind pjesë, njëra prej të 
cilave i është zbritur xhinëve, njerëzve dhe krijesave të tjera. 
Dhe nga kjo pjesë (e mëshirës) ata e duan njëri-tjetrin, tregoj 
në mirësi ndaj njëri-tjetrit, madje edhe kafshët trajtojnë të 
vegjlit e tyre me dashamirësi. Allahu ka lënë nëntëdhjetë e 
nëntë pjesët e tjera për robërit e Tij në Ditën e Ringjalljes ." 19 
Sikur të kishte dashur Allahu, Ai do t'i krijonte njerëzit sikur 
engjëj, të paaftë për të bërë mëkate. Mirëpo, kjo nuk ishte 
dëshira e Tij, ngase Ai tashmë kishte krijuar engjëjt. Njerëzit 
janë krijuar të aftë për të bërë mëkate - gabime, dhe kur ata 
kuptojnë gabimet e tyre dhe kërkojnë falje nga Zoti, atëherë 
shfaqen cilësitë hyjnore të mëshirës dhe faljes. 


18 Shënuar nga Muslimi, vëll. 4, fq. 1437, nr.6628, transmetuar nga Ebu 
Hurejre. 

19 Ibid. vëll. 4 fq. 1437, nr. 6631, transmetuar nga Ebu Hurejre. 

DREJTËSI ABSOLUTE 


Në gjykimin e njerëzimit në fund të kësaj bote, do të shfaqen 
qartazi cilësitë e Zotit, si drejtësia absolute dhe paanësia. 
Bazuar në diturinë e pakufishme të Tij, Zoti do të mund t'i 
kishte krijuar të gjithë njerëzit që të jetonin në tokë dhe 
përnjëherë do të mund t'i kishte vendosur disa prej tyre në 
Parajsë dhe pjesën tjetër në Ferr. Para se të krijonte njeriun, 
Allahu e ka ditur se çfarë zgjedhje do të bëjnë ata në këtë jetë, 
çfarë shpërblimi dhe mundësie Ai do t'u japë atyre, dhe në 
çfarë gjendje të besimit a mosbesimit do të vdesin. Prandaj, 
në njëfarë kuptimi mund të thuhet se disa njerëz janë krijuar 
për Parajsë, ndërsa të tjerët për Zjarr. 

Aishja, gruaja e të Dërguarit, paqja dhe shpetimi i Allahut 
qofshin mbi të, përmend atë të ketë thënë: "A nuk e dini ju se 
Allahu ka krijuar Parajsën dhe Ferrin dhe ka krijuar edhe 
banorët për secilin ." 20 

Po qe se Zoti përnjëherë do t'i kishte vendosur këta të 
emëruarit për Parajsë në Parajsë, ata nuk do të kishin 
diskutuar rreth vendimit të Zotit. Këta në Parajsë me gëzim do 
ta kishin pranuar një jetë të përhershme të lumturisë dhe do 
të ishin falënderues se nuk kanë hyrë në Ferr. Mirëpo, ata që 
do të futeshin përnjëherë në Ferr do të kishin kërkuar arsye 
për këtë. Ata do të kishin ndier padrejtësi, për shkak të 
mosnjohurisë së tyre se çfarë do të kishin vepruar sikur të 
kishin jetuar në tokë. Këta banorë të Ferrit me këmbëngulje 
do të kishin argumentuar se sikur atyre do t'u ishte dhënë 


20 Ibid. vëll. 4 fq. 1400, nr. 6435. 

mundësia të jetonin në tokë do të kishin besuar dhe do të 
kishin bërë vepra të mira. 

Prandaj, Allahu i lë njerëzit të jetojnë në tokë, t'i bëjnë të gjitha 
zgjedhjet e mundshme, kështu që kushdo që hyn në Ferr do ta 
dijë se këtë e ka zgjedhur vetë. Ata do ta njohin mëshirën e 
Zotit në jetërat e tyre dhe do ta pranojnë mëkatin e tyre për 
shkak të mohimit të fakteve dhe udhëzimit të Tij. Dhe kështu 
ata do ta pranojnë gjykimin e Tij, të drejtë dhe të 
pagabueshëm. Megjithatë, ata përsëri do të kërkojnë një rast 
tjetër përtë bërë mirë në këtë botë, ashtu siç ka thënë Zoti në 
kaptinën Sexhde: 

"Dhe veç sikur të shihje kur Muxhriminët (kriminelët, 
mosbesimtarët, politeistët, mëkatarët) të varin kokat para 
Zotit te tyre (duke thënë): 'Zoti ynë! Tani pamë dhe dëgjuam, 
na ço pra përsëri (në dynja), dhe do të bëjmë mirësi dhe 
drejtësi. Me të vërtetë që tani ne besojmë me bindje të plotë." 
(Sexhde 32,12) 

Por, edhe sikur Allahu do t'i kthente ata përsëri në këtë botë 
duke harruar se çfarë kanë parë në Ferr, ata përsëri do ta 
kishin zgjedhur të keqen dhe do të përfundonin si herën e 
parë. Zoti ka folur për këtë në kaptinën En'am: 

"... edhe sikur të ktheheshin përsëri (në dynja), padyshim që 
do t'u ktheheshin atyre gjërave prej të cilave ata qenë 
ndaluar njëherë." (En'am 6,28) 

DASHURIA HYJNORE 


Dashuria e Zotit manifestohet kur Ai sjell në ekzistencë qoftë 
besimtarin ose jobesimtarin, që të gëzojë një jetë, qoftë edhe 
për në një moment të shkurtër. Kjo gjithashtu kuptohet me 
krijimin e Parajsës për të gjithë ata që kanë zgjedhur të mirën 
kundër së keqes. Allahu na tregon në shpalljen e fundit se Ai i 
do mirëbërësit (5:13), të drejtit (5:42), të devotshmit (9:4), 
durimtarët (3:142), ata që mbështeten tek Ai (3:159), ata që 
vazhdimisht pendohen me sinqeritet tek Ai, dhe ata që e 
pastrojnë vetveten (2:222). Dhe, Allahu është Ai që nëpërmjet 
librave të shpallur dhe dërgimit të profetëve ka definuar për 
qeniet njerëzore atë çka është e mirë, e drejtë dhe e 
devotshme. Kështu, ata që pasojnë të Dërguarit janë më të 
dashurit e Allahut. Në kaptinën Ali Imran, Allahu e urdhëroi të 
Dërguarin, paqja dhe shpëtimi i Allahut qofshin mbi të, që t'u 
thotë besimtarëve: 

"Thuaj nëse vërtet e doni Allahun, më ndiqni mua (pranoni 
Islamin), Allahu do t'ju dojë ju dhe do t'ju falë gjynahet 
tuaja..." (Ali Imran 3:31) 

Të dërguarit duhet të pasohen jo vetëm në veprat e detyruara 
nga Zoti, por gjithashtu edhe në zellin e tyre të madh për të 
bërë vepra vullnetare të adhurimit. 

Dashuria e Zotit bëhet e dukshme edhe në mëshirën dhe 
bekimin e Tij të cilat Ai ua jep atyre që i meritojnë ato dhe 
atyre që nuk i meritojnë. Mirëpo, kjo dashuri posaçërisht 
manifestohet në gatishmërinë e Tij për t'ia falur mëkatet 
secilit që sinqerisht pendohet tek Ai. 

Zoti u dhuroi Ademit dhe Havës pendimin si mjet për shlyerje 
mëkatesh, si shembull për të gjithë njerëzit që do t'i pasojnë 
ata në këtë botë. Sado të mëdha të jenë mëkatet e njerëzve, 
dera për pendim të sinqertë mbetet e hapur deri në ditën e 
fundit në këtë botë. Transmetohet nga Enesi se i Dërguari, 
paqja dhe shpëtimi i Allahut qofshin mbi të, ka thënë: "Allahu 
I Gjithfuqishëm ka thënë: 0 bir i Ademit, sa herë që të më 
thërrasësh Mua, dhe të kërkosh prej Meje, Unë do të të fal 
çkado që ke bërë. 0 bir i Ademit, edhe nëse mëkatet e tua 
arrijnë lartësinë e reve dhe kërkon prej Meje falje, Unë do të 
të fal ty. 0 bir i Ademit, nëse vjen tek Unë me mëkate sa deti 
dhe toka dhe më takon Mua pa më bërë shirk (pa adhuruar 
tjetërkënd përveç Meje), Unë do të të jap ty sasi të njëjtë të 
faljes." 21 


21 Shënuar nga Tirmidhiu dhe vërtetuar në Sahih Sunen et-Tirmidhi, vëll. 3, 
fq. 175-176, nr. 2805. 

MËSHIRË HYJNORE 


Sa i përket atyre në parajsë, ata nuk do të hyjnë në të bazuar 
vetëm në veprat e tyre të mira. Mëshira e Zotit është ajo e cila 
përfundimisht do t'i shpjerë ata në të. Sa i takon kësaj 
çështjeje, i Dërguari i fundit Muhammedi, paqja dhe shpëtimi 
i Allahut qofshin mbi të, ka thënë: "Mundohu të jesh i drejtë, 
dhe bëhu i lumtur. Ngase askush nuk do të hyjë në Parajsë 
vetëm me veprat e tij." Shokët e tij thanë: "0 i Dërguar i 
Allahut, as ti?" Ai u përgjigj: "As unë, përveç nëse Allahu më 
mbulon me mëshirën e Tij. 22 Dhe dijeni se veprat më të 
dashura tek Allahu janë ato të vazhdueshmet, qofshin edhe të 
vogla." 23 

Megjithatë, mëshira e Zotit nuk është arbitrare. Ajo është e 
bazuar si në besim të drejtë, ashtu edhe në vepra të mira. Në 
kaptinën Ali Imran, Allahu thotë: 

"Kushdo që sjell një vepër të mirë (Besimin e pastër Islam 
dhe vepra bindëse ndaj Allahut dhe ndaj të Dërguarit të Tij) do 
të ketë llogari" (En'am 6,160) Sikur Zoti të kishte kërkuar 
llogari të rreptë (nga krijesat e Tij), veprat e mira të askujt s'do 
të kishin peshuar më shumë se të këqijat. Megjithatë, Zoti e ka 
manifestuar mëshirën e Tij me shumëfishimin e vlerës së 
veprave të mira, derisa veprat e këqija janë lënë në vlerën e 
tyre sipërfaqësore. Mëshira e Allahut ua mundëson 
besimtarëve të vërtetë të hyjnë në Parajsë. Kjo nuk nënkupton 


22 Shënuar nga Muslimi, vëll. 4 fq. 1473, nr. 6765, transmetuar nga Ebu 
Hurejre. 

23 Shënuar nga Muslimi, vëll. 4fq. 1473-4, nr. 6770, transmetuar nga Aishja. 

se veprat nuk kanë rëndësi. Veprat kanë rol shumë të madh, 
por nuk janë faktor vendimtar. 

Mëshira e Zotit ua kalon atyre. 

Rrjedhimisht, gabimet që ata i bëjnë dhe të mirat që i kryejnë 
janë të gjitha pasojë e shfaqjes së mëshirës dhe faljes së Zotit, 
të atributeve të drejtësisë dhe përdëllesës së Tij. 

Njerëzimi nuk duhet të pyesë përse Zoti ka zgjedhur këtë 
mënyrë që t'i manifestojë atributet e Tij. Vetëm mund të 
supozojmë se kjo ishte mënyra më e mirë, ngase Allahu e 
përshkruan Veten si më të Urtin, dhe më të Dijshmin. Njerëzit 
mund të kuptojnë vetëm atë çka Allahu u ka shpallur atyre. 

"Dhe ata kurrë nuk do të marrin me mend ndonjë gjë nga dija 
e Tij, përveç asaj që Ai do (nga Vullneti i Tij)." (Bekare 2, 255) 

Kështu, ata nuk duhet ta barazojnë veten me Zotin. Nëse Ai i 
ka treguar njerëzimit pse Ai ka vendosur të bëjë diçka të tillë, 
nuk kërkohet prej tyre të pyesin përse Zoti ka vendosur një gjë 
të tillë. Pyetjet e tilla janë të pafund dhe jashtë të kuptuarit 
mendor. Janë ata (njerëzit) të cilët do të pyeten në Ditën e 
Gjykimit për veprat dhe qëllimet e tyre e jo Ai (Allahu). Në 
kaptinën el-Enbija, Allahu u drejtohet robërve të Tij me këtë 
çështje: 

"Ai as që mund të pyetet se çfarë Ai punon, ndërsa ata (të 
gjitha krijesat) do të merren në pyetje" (Enbija' 21,23) 

Në këtë aspekt, transmetohet nga Ibn Abbasi se i Dërguari, 
paqja dhe shpëtimi i Allahut qofshin mbi të, ka thënë: "Mendo 
për krijesat e Allahut, ndërsa mos mendo për Qenien e 

Allahut ." 24 Përsiatja rreth qenësisë së Allahut është përsiatje 
për pafundësinë. Dhe, ashtu siç trembet mendja kur mendon 
për kufijtë e gjithësisë që ka fund, për galaktikat dhe yjet në 
të, ajo do të jetë edhe më e trazuar kur ajo mundohet të 
kuptojë të pakrijuarën. I Dërguari, paqja dhe shpëtimi i Allahut 
qofshin mbi të, na ka bërë Vërejtje se forcat e shejtanit do të 
synojnë të fusin dyshime në zemrën e besimtarit duke nxitur 
pyetje për Zotin që nuk kanë përgjigjje. Ebu Hurejre 
transmeton se i Dërguari, paqja dhe shpëtimi i Allahut qofshin 
mbi të ka thënë: "Djalli do t'i vijë çdokujt prej jush dhe do ta 
pyesë: Kush e ka krijuar këtë dhe atë? - derisa ai do të pyesë: 
Kush e ka krijuar Zotin tënd? Kur t'i vijë kështu, duhet të 
kërkojë mbështetje tek Allahu (thuaj: e vërtetoj besimin tim 
në Allahun dhe profetët e Tij) 25 , dhe largohem (nga gjërat e 
këtilla )." 26 


24 Shënuar nga Ebu Nu'ajm në el-Hilja dhe vërtetuar nga el-Albani në 
Silsilah el-Ahadith es-Sahiha, vëll. 4, fq. 12, nr. 1788. Ekziston edhe një 
transmetim i ngjashëm nga Ib'n 'Umeri, shënuar nga et-Tabaraniu në el- 
Eusat dhe nga el-Bejhekiu në Shu'ab el-lman. 

25 Sahih Muslim, vëll. 1, fq. 77, nr. 242&243. 

26 Ibid., vëll. 1, fq. 77, nr. 244 dhe Sahih el-Buhari, vëll. 4, fq. 320, nr. 496. 

PËRSE ZOTI E KRIJOI NJERËZIMIN? 


Nga këndvështrimi i njerëzimit, pyetja "Përse Zoti e krijoi 
njeriun?" nënkupton "Për çfarë qëllimi është krijuar njeriu?" 
Në shpalljen e fundit, kësaj pyetjeje i është dhënë përgjigje pa 
kuptim të dyfishtë. Në të Zoti u tregon njerëzve se çdo njeri ka 
lindur me vetëdijen e brendshme dhe të natyrshme mbi Zotin 
(me besimin në Zot). Në kaptinën el-A' raf, Allahu thotë: 

"(Përkujtoni) edhe kohën kur Zoti yt bëri që të lindë nga bijtë 
e Ademit, nga kërbishtja e tyre farën e tyre (ose nga kërbishtja 
e Ademit sollëm pasardhësit e tij) dhe i bëmë ata të 
dëshmojnë për veten e tyre (duke u thënë Ne atyre): "A nuk 
jam Unë Zoti juaj?" 

Ata thanë: "Po, pa dyshim edhe ne dëshmojmë!" (Kjo) që të 
mos thoni në Ditën e Ringjalljes: "Në te vërtetë ne nuk e kemi 
ditur këtë." Apo që të mos thoni: "Vetëm baballarët tanë kohë 
më parë morën të tjerë si të barabartë në adhurim përkrah me 
Allahun dhe ne jemi thjesht pasardhësit e tyre. A do të na 
shkatërrosh atëherë ne për shkak të veprave të njerëzve që 
punuan Al-Batil (politeizëm, krime, mëkate duke adhuruar të 
tjerë përkrah e përveç Allahut)?" (Ar'af 7; 172-173) 

I Dërguari, paqja dhe shpëtimi i Allahut qofshin mbi të, ka 
shpjeguar se kur Allahu e krijoi Ademin, Ai mori prej tij besën 
në vendin e quajtur Na'maan, në ditën e 9-të, 27 të muajit të 
12-të. Ai, pastaj nxori prej Ademit të gjithë ata që do lindin deri 
në fund të botës, gjeneratë pas gjenerate, dhe i shpërndau 
para Tij që të marrë edhe prej tyre besën. Ai u foli atyre. 


27 E njohur si Dita e Arafatit. 

përballë secilit, duke i bërë ata të dëshmojnë se Ai është Zoti i 
tyre. 28 Prandaj, çdo njeri është përgjegjës për besimin në Zot, 
që është i vulosur në gjithsecilin shpirt. Mbështetur në këtë 
besim të lindur, në kapitullin edh-Dharijat Allahu e ka definuar 
qëllimin e krijimit të njerëzimit kështu: 

"Nuk i kam krijuar xhinët 29 dhe njerëzit për asgjë, vetëm se të 
më adhurojnë." (Dharijat 51; 56) 

Kështu, qëllimi i qenësishëm për të cilin është krijuar njerëzimi 
është adhurimi i Zotit. Megjithatë, i Gjithëfuqishmi, nuk ka 
nevojë për të qenë i adhuruar nga njerëzit Ai nuk i krijoi 
njerëzit nga shkaku se kishte nevojë për ta. Nëse asnjë njeri i 
vetëm nuk do ta adhuronte Zotin, në asnjë mënyrë nuk do të 
pakësohej Madhështia e Tij, dhe po qe se të gjithë njerëzit do 
ta adhuronin Atë, në asnjë mënyrë nuk do ta shtonin 
Madhështinë e Tij. Zoti është i Përsosur. Ai ekziston vetë pa 
nevojën e askujt. Të gjitha krijesat njerëzore kanë nevoja. 
Prandaj njerëzimi është ai që ka nevojë për adhurimin e Zotit. 


28 Shënuar nga Ahmedi dhe vërtetuar në Silsilah el-Ahadith es-Sahihah, 
vell. 4, fq. 158, nr. 1623. 

29 Xhinët janë klasë e qenieve të arsyeshme e të padukshme, të cilat Zoti i 
krijoi nga elementi i zjarrit. Atyre Zoti u ka dhënë vullnet të lirë, sikurse 
njerëzve. Kështu, disa janë besimtarë të drejtë dhe të tjerët janë 
jobesimtarë të këqij. Të ligjtë ndër ta emërohen zakonisht si demonë, 
shpirtra të këqij, djaj etj. 

KUPTIMI I ADHURIMIT 


Për ta kuptuar arsyen pse njerëzit kanë nevojë për ta adhuruar 
Zotin, së pari duhet kuptuar se çfarë do të thotë shprehja 
"adhurim". Në anglishte termi 'vvorship (adhurim)' vjen prej 
anglishtes së vjetër 'veorthscipe' që nënkupton 'nder- 
respekt'. Kështu, në gjuhën angleze adhurimi përkufizohet si 
'shfaqje e akteve të devocionit ndaj hyjnisë'. 30 Sipas këtij 
kuptimi, njeriu është i urdhëruar të tregojë mirënjohje - 
falënderim Zotit duke e madhëruar Atë. Në shpalljen e fundit, 
Allahu thotë: 

"Atëherë pra, lartëso Lavditë dhe Falënderimet e Zotit tënd" 
(NasrllO; 3) 

Duke madhëruar Zotin, njeriu zgjedh të jetë në harmoni me 
krijesat e tjera, të cilat prej natyre - vetiu e madhërojnë 
Krijuesin e tyre. Allahu e përmend këtë fenomen në shumë 
kaptina të Kuranit. Për shembull, në kaptinën el-lsra, Allahu 
thotë: 

"Shtatë qiejt dhe toka dhe gjithë që është në ta e lavdërojnë 
dhe e ngrenë në Lavdi e Madhështi Atë, dhe s'ka gjë që të mos 
e lëvdojë Lartësinë e Tij, 31 por ju nuk e kuptoni lavdërimin e 
tyre." (Isra 17; 44) 

Ndërsa, në gjuhën arabe, në gjuhën e shpalljes së fundit, 
adhurimi është quajtur 'ibaadah', fjalë e lidhur ngusht me 
emrin 'abd', që nënkupton 'robin'. Robi është ai nga i cili pritet 


30 The Living VVebster Encyclopaedia Dictionary, fq. 1148. 

31 Në suren Ra'd - 13:13, rrufeja është përshkruar si madhërim i Zotit, dita 
dhe nata në Enbija - 21:20 dhe malet në Sad - 38:18. 


31 



të bëjë çfarëdo që zotëriu i tij dëshiron. Kështu, adhurimi, 
sipas shpalljes së fundit, nënkupton 'nënshtrim dhe dorëzim 
me bindje vullnetit të Zotit.' Ky është thelbi i porosive të gjithë 
profetëve të dërguar nga Zoti tek njerëzimi. Për shembull, në 
këtë kuptim adhurimin e përkufizoi prerazi edhe Jezui, në 
Dhiatën e Re sipas Mateut, 7:21: "Jo çdo njeri që më thotë 
'Zot, Zot' do të hyjë në mbretërinë e qiejve; por do të hyjë ai 
që kryen vullnetin e Atit tim që është në qiej." Duhet vënë re 
se "vullneti" në këtë varg nënkupton 'çka Zoti dëshiron nga 
njerëzit të bëjnë' e jo 'çka Zoti u lejon njerëzve të bëjnë,' sepse 
asgjë nuk ndodh pa vullnetin (lejen) e Zotit. 'Vullneti i Zotit' 
është i ngërthyer në të gjitha ligjet e shpallura hyjnore, të cilat 
të dërguarit ua mësuan pasuesve të tyre. Prandaj, nënshtrimi 
ligjit hyjnor është themel i adhurimit. 

Në këtë kuptim, madhërimi bëhet adhurim kur njerëzit 
vendosin t'u binden udhëzimeve të Zotit përkitazi me 
madhërimin e Tij. 

NEVOJA PËR ADHURIM 


Përse njerëzit kanë nevojë ta adhurojnë dhe ta madhërojnë 
Zotin duke iu nënshtruar ligjeve të shpallura hyjnore? Ngase 
nënshtrimi ligjit hyjnor është çelës i suksesit në këtë botë dhe 
në botën e ardhme. Njerëzit e parë, Ademi dhe Hava, u krijuan 
në Parajsë dhe më vonë u përjashtuan nga Parajsa për shkak 
të mosnënshtrimit ligjit hyjnor. Mënyra e vetme që njerëzit të 
kthehen në Parajsë është nëpërmjet nënshtrimit ligjit. Është 
transmetuar në Dhiatën e Re sipas Mateut, se Isai, Mesihu e 
bëri nënshtrimin ligjit hyjnorsi çelës për hyrje në Parajsë: "Dhe 
ja, iu afrua dikush dhe i tha: "Mësues i mirë, çfarë të mirë 
duhet të bëj që të kem jetë të përhershme?" Dhe ai tha: "Pse 
më quan të mirë? Askush nuk është i mirë, përveç një të 
vetmit: Perëndia. Tani në qoftë se ti do të hysh në jetë, zbato 
urdhërimet." 32 Po ashtu në Mateun 5:19, është transmetuar 
se Jezui ka insistuar në nënshtrim të plotë urdhrave, duke 
thënë: "Ai, pra, që do të shkelë një nga këto urdhërime më të 
vogla, dhe do t'u ketë mësuar kështu njerëzve, do të quhet më 
i vogli në mbretërinë e qiejve; kurse ai që do t'i vërë në 
praktikë dhe do t'ua mësojë të tjerëve, do të quhet i madh në 
mbretërinë e qiejve." 

Ligjet hyjnore janë udhëzime për njerëz në të gjitha sferat e 
jetës. Ato definojnë të drejtën dhe të gabuarën për ta dhe u 
ofrojnë njerëzve një sistem të plotë për të mbarështuar të 
gjitha çështjet e tyre. Vetëm Krijuesi e di më së miri se çka 
është më e dobishme për krijesat e tij, e çka nuk ështe. Ligjet 
hyjnore urdhërojnë dhe ndalojnë veprime dhe substanca të 


32 Mateu 19:16-17 (VSR). 

ndryshme për të mbrojtur shpirtin, trupin njerëzor dhe 
shoqërinë njerëzore prej së keqes dhe dëmit. Në mënyë që të 
plotësojnë mundësitë e tyre duke bërë jetë të drejtë, ata kanë 
nevojë të adhurojnë Zotin nëpërmjet nënshtrimit urdhëresave 
të tij. 


34 



PËRMENDJA E ALLAHUT 


Të gjitha aktet e shumënduarshme të adhurimit që 
përfshihen në ligjet hyjnore janë krijuar që t'u ndihmojnë 
njerëzve për ta përkujtuar Zotin. Është gjë e natyrshme për 
njerëzit kur harrojnë edhe gjërat më të rëndësishme. Ata 
shpesh thellohen aq shumë në plotësimin e nevojave të tyre 
materiale, saqë tërësisht harrojnë për nevojat e tyre 
shpirtërore. Lutja e rregullt është përcaktuar që t'ia 
organizojë ditën besimtarit të vërtetë rreth përmendjes së 
Zotit. Kështu, nevojat shpirtërore me ato materiale 
gërshetohen për çdo ditë. Nevoja e përditshme për të ngrënë, 
për të punuar dhe për të fjetur është e lidhur me nevojën e 
përditshme për ta përtërirë lidhjen e njeriut me Zotin. Sa i 
përket lutjes së rregullt - namazit, Allahu në shpalljen e fundit 
thotë: "Sigurisht që Unë, vërtet Unë jam Allahu! Nuk ka asnjë 
të adhuruar tjetër me të drejtë përveç Meje, kështu që më 
adhuro Mua dhe plotëso rregullisht faljen e namazit për 
përkujtimin Tim." (Ta Ha 20;14) 

Sa i përket agjërimit, Allahu thotë: 

"O ju që keni besuar! Ju është urdhëruar juve dhe agjërimi 
siç u qe urdhëruar edhe atyre përpara jush me qëllim që të 
mund të bëheni el-muttekun (të përkushtuar në besimin e 
pastër Islam)..." (Bekarah 2; 183) 

Besimtarët duhet ta përkujtojnë Allahun sa më shumë që të 
munden. Përkorja në të gjitha sferat e jetës, qoftë materiale a 
shpirtërore, është në përgjithësi gjë e kërkuar dhe e pëlqyer 
në ligjin hyjnor, mirëpo kjo nuk vlen sa i përket përmendjes së 
Allahut. Është në të vërtetë e pamundur të përkujtohet Zoti së 

tepërmi. Prandaj, në librin e fundit, Allahu i inkurajon 
besimtarët që ta përkujtojnë Atë sa më shpesh. 

"0 ju besimtarë! Përmendeni Allahun shpesh." 

(Ahzab 33; 41) 

Përmendja e Zotit theksohet shumë, ngase mëkati në 
përgjithësi kryhet kur Zoti harrohet. Forcat e errëta më së 
çlirëti veprojnë kur vetëdija për Zotin humbet. Në këtë 
mënyrë, forcat djallëzore synojnë t'i okupojnë mendjet e 
njerëzve me mendime dhe dëshira të kota që t'i bëjnë ata për 
ta harruar Zotin. Kur të harrohet Zoti, njerëzit vullnetarisht do 
të hyjnë në ujëra të ndyta dhe të rrezikshme. Libri i fundit, 
Kurani, shtjellon këtë fenomen: 

"Ata i ka mundur shejtani, kështu qe ata i ka bërë të harrojnë 
kujtimin e Allahut. Ata janë palë e shejtanit. Sigurisht që 
është pala e shejtanit që do të jenë të humburit." (Muxhedele 
58; 19) 

Zoti, përmjet Ligjit hyjnor, i ka ndaluar pijet dehëse dhe 
bixhozin, ngase ato pikësëpari shkaktojnë që njerëzit ta 
harrojnë Allahun. Mendja dhe trupi i njeriut lehtë bëhen të 
varura nga drogat dhe lojërat e fatit. Sapo të varen nga këto, 
dëshira e njerëzve që vazhdimisht të stimulohen me to, i shpie 
ata në të gjitha format e prishjes dhe dhunës ndërmjet tyre. 
Zoti thotë në shpalljen e fundit: 

"Shejtani do vetëm të nxitë armiqësi e urrejtje mes jush 
me anë të pijeve dehëse dhe kumarit dhe t'u ndalojë ju nga 
të kujtuarit e Allahut dhe nga falja (es- salat). Kështu, a do të 
hiqni dorë, pra?" (Maide 5; 91) Prandaj, për shpëtimin dhe 

fisnikërimin e tyre, njerëzve u nevojitet përkujtimi i Allahut. 
Të gjithë njerëzit kanë çaste dobësie kur ata bëjnë mëkate. 
Nëse nuk posedojnë mjete të përkujtimit të Allahut, ata 
fundosen thellë e më thellë në prishje pas çdo mëkati. 
Megjithatë, ata që i pasojnë urdhrat hyjnorë do të kenë 
vazhdimisht në përkujtim Allahun, gjë që do t'u japë rast atyre 
të pendohen dhe ta përmirësojnë vetveten. 

Kurani me përpikëri e ka përshkruar këtë proces: 

"Dhe ata të cilët kur kanë bërë fahishah (shkelje të kurorës 
ose marrëdhënie imorale të tjera të paligjshme, zina), apo që 
e kanë njollosur veten me gjynah, e kujtojnë Allahun dhe 
kërkojnë falje për gjynahet e tyre - dhe kush mund të falë 
gjynahet përveç Allahut? - dhe nuk vazhdojnë me gabimin që 
kanë bërë, kur e dinë atë." (Ali Imran 3; 135) 

FEJA ISLAME 


Sistemi më i plotë i adhurimit u mundësohet njerëzve sot 
vetëm në sistemin e bazuar në fenë islame. Vetë emri 'lslam' 
nënkupton 'nënshtrim vullnetit të Zotit.' Edhe pse zakonisht ai 
quhet si 'besimi i tretë nga tri besimet monoteiste/ ai (Islami) 
nuk është aspak religjion i ri. Është fe e sjellë tek njerëzimi nga 
të gjithë profetët e Zotit. Islami ishte feja e Ademit, Ibrahimit, 
Musait dhe Isait. Zoti përmend këtë çështje në shpalljen e 
fundit përkitazi me Profetin Ibrahim, duke thënë: 

"Ibrahimi nuk ishte çifut e as i krishterë, por ai ishte vetëm 
musliman Hanifan (me besim të vërtetë e të pastër islam 
vetëm në Allahun Një e të Vetëm) dhe nuk ishte prej 
Mushrikëve (prej atyre që i vënë shok Allahut, që besojnë në 
shumë zota)." (Ali Imran 3; 67) Meqë Zoti është një, dhe 
njerëzimi është i një lloji, atëherë feja të cilën Zoti e ka 
përcaktuar për njerëzimin është një. Ai nuk ka shpallur një fe 
për hebrenjtë, një për indianët, ndërsa një tjetër për 
evropianët etj. Nevojat shpirtërore dhe sociale janë 
uniforme, dhe natyra njerëzore nuk ka ndërruar qysh prej 
krijimit të burrit dhe gruas së parë. Prandaj, asnjë fe nuk është 
e pranuar tek Zoti, përveç Islamit, ashtu siç Ai qartë thotë në 
librin e fundit: 

"Vërtet, fe e pranuar tek Allahu është Islami..." 

(Ali Imran 3; 19) 

"Dhe kushdo që dëshiron fe tjetër përveç Islamit, nuk do t'i 
pranohet, dhe ai në botën e ardhme do të jetë prej të 
humburve..." (Ali Imran 3; 85) 

ÇDO VEPËR ËSHTË ADHURIM 

Në sistemin islam, çdo vepër e njerëzve mund të shndërrohet 
në vepër adhurimi. Në fakt, Zoti i urdhëron besimtarët që 
jetën e tyre t'ia kushtojnë vetëm Atij. Allahu thotë: 

"Thuaj (0 Muhammed): "Sigurisht falja ime, kurbani im, jeta 
ime dhe vdekja ime janë për Allahun, Zotin e 

Botërave."(En'am 6; 162) 

Megjithatë, që ky përkushtim të jetë i pranueshëm tek Allahu, 
çdo vepër duhet të plotësojë dy kushte themelore: 

Së pari, veprën do bërë sinqerisht për të fituar kënaqësinë e 
Zotit e jo për t'u njohur dhe për t'u falënderuar nga njerëzit. 
Gjithashtu, gjatë kryerjes së kësaj vepre besimtari duhet të 
jetë i vetëdijshëm për Zotin, në mënyrë që të jetë i sigurt që 
kjo vepërtë mos jetë diçka e ndaluar nga Allahu dhe i Dërguari 
i fundit, paqja dhe shpëtimi i Allahut qofshin mbi të. 

Për të mundësuar shndërrimin e veprave të kësaj bote në akte 
adhurimi, Allahu e udhëzoi të Dërguarin e fundit, paqja dhe 
shpëtimi i Allahut qofshin mbi te, që t'i mësojë besimtarët të 
thonë disa lutje të shkurtra qoftë edhe para veprave më të 
thjeshta. Lutja më e shkurtër që mund të përdoret në çdo 
situatë është: bismil-lah (Në emër të Allahut). Mirëpo, janë 
edhe shumë lutje të tjera të caktuara për raste të veçanta. Për 
shembull, kurdo që të vishet një rrobë e re, i Dërguari, paqja 
dhe shpëtimi i Allahut qofshin mbi të, i ka mësuar pasuesit e 
tij të thonë: 

"0 Allah, të gjitha falënderimet janë për ty, ngase je Ti që më 
ke veshur. Kërkoj prej Teje dobinë e saj (veshjes) dhe dobinë e 

asaj për çka është punuar Edhe kërkoj strehim tek Ti nga e 
keqja e saj, dhe nga e keqja e asaj për çka është punuar." 33 

Kushti i dytë është që vepra të kryhet në pajtim me metodën 
e të Dërguarit, në arabishte e njohur me emrin Sunnet.Të 
gjithë të Dërguarit i kanë urdhëruar pasuesit e tyre që të 
ndjekin shembullin e tyre, ngase ata ishin të udhëzuar nga 
Zoti. Çfarëdo që ata mësuan ishin të vërteta të shpallura 
hyjnore, dhe të gjithë ata që pasuan rrugën e tyre dhe pranuan 
të vërtetën do të trashëgojnë jetën e amshueshme në Parajsë. 
Në këtë kontekst, në Dhiatën e Re sipas Gjonit 14:6 është 
transmetuar nga Isai, paqja e Allahut qoftë mbi të të ketë 
thënë: "Unë jam udha, e vërteta dhe jeta; asnjë njeri nuk vjen 
tek Ati, përveçse me Mua." Po kështu, Abdullaah Ibn Mes'udi 
transmeton se një ditë i Dërguari Muhammed, paqja dhe 
shpëtimi i Allahut qofshin mbi të, vizatoi një vijë në dhe, e tha: 
"Kjo eshtë Udha e Allahut." Pastaj ai vizatoi disa vija të 
ndryshme të shkurtra në të djathtë dhe në të majtë, dhe tha: 
"Këto janë rrugët e (lajthitjes) dhe në krye të secilës është një 
djall që i thërret njerëzit ta pasojnë atë." Pastaj, Ai lexoi "Dhe 
vërtet, kjo është Rruga Ime e Drejtë, kështu që ndiqeni atë dhe 
mos ndiqni rrugë të tjera, pasi ato do t'ju ndajnë e do t'ju 
largojnë nga Udha e Tij. Këtë ua ka urdhëruar Ai që të mund të 
bëheni Muttekinë 34 (të përkushtuar në besimin e pastër 
islam). 35 Prandaj, mënyra e vetme e pranueshme për 


33 Sunen Ebu Davud, vëll. 3, fq. 1125, nr. 4009 dhe vërtetuar në Sahih Sunen 
Ebi Davud, vëll 2 fq. 760, nr. 3393. 

34 Kaptina el-En'am (6):153. 

35 Shënuar nga Ahmedi, Nesaiu dhe Darimiu, dhe vërtetuar nga Ahmed 
Shakir në el-Musned, vëll. 6, fq. 89-90, nr. 4142. 

adhurimin e Zotit është sipas rrugës së profetëve. Për këtë 
arsye, bazuar në këtë fakt, risitë në çështjet fetare do të 
konsiderohen tek Zoti prej veprave më të këqija. Është 
transmetuar nga i Dërguari Muhammed, paqja dhe shpetimi i 
Allahut qofshin mbi të, të ketë thënë: "Punët më të këqija janë 
risitë në fe - bidatet, kurse çdo risi shpie në lajthitje, dhe çdo 
lajthitje shpie në zjarr ." 36 Risitë në fe janë të ndaluara dhe nuk 
pranohen tek Zoti. Është transmetuar gjithashtu nga gruaja e 
tij, Aishja se i Dërguari ka thënë: Ai i cili sjell ndonjë risi në këtë 
çështje tonën, që nuk është prej saj, do të jetë e refuzuar ." 37 

Mu nga shkaku i risive, porositë e profetëve të mëhershëm 
janë shtrembëruar dhe sot janë paraqitur shumë religjione të 
rreme. Rregulla e përgjithshme që duhet pasuar për t'u ikur 
risive në fe, është se të gjitha format e adhurimit janë të 
ndaluara, përveç atyre që janë të urdhëruara posaçërisht nga 
Zoti dhe janë përcjellë te njerëzit nga të dërguarit e vërtetë të 
Zotit. 


36 Sahih Muslim, vëll. 2, fq.410, nr. 1885. 

37 Sahih Buhari, vëll. 3, fq. 535-536, nr. 861, dhe Sahih Muslim, vëll. 3, fq. 
931, nr. 4266. 

KRIJIMI MË I MIRË 


Ata që besojnë në Një Zot të Vetëm, pa partner a pasardhës, 
dhe bëjnë vepra të mira (në përputhje me parimet e 
lartpërmendura) bëhen pjesa më e mirë, ajka e krijimit. Që do 
të thotë se edhe pse njerëzimi nuk është krijimi më i madh i 
Allahut, ai ka mundësi të bëhet krijesa më e mirë e Tij. Në 
kaptinën Bejjine, Allahu për këtë fakt thotë: 

"Pa dyshim se ata të cilët besuan (në Njësinë e Allahut, në të 
Dërguarin e Tij Muhammedin, alejhis- selam, në Kuran, në 
Islam bashkë me gjithë përmbajtjen e tij) dhe punuan mirësi 
dhe drejtësi (sipas këtij besimi), ata janë krijesat më të mira" 
(Bejjine 98; 6) 

MËKATI MË I RËNDË 


Të kundërshtojë qëllimin e krijimit të vet është e keqja më 
e madhe që do të mund të bënte ndonjë njeri. Transmetohet 
nga Abdull-llahu se e ka pyetur të Dërguarin e Allahut për 
mëkatin më të rëndë tek Allahu, dhe ai është përgjigiur: "T'i 
bësh Allahut shok (të adhurosh tjetërkënd pos Allahut), 
ndonëse Ai të ka krijuar." 38 Adhurimi i tjetërkujt përveç 
Allahut, që në gjuhën e arabe quhet Shirk, është i vetmi mëkat 
i pafalshëm. Po qe se një njeri vdes pa u penduar për mëkatet 
e tij a të saj, Allahu mund t'ia falë të gjitha mëkatet, përveç 
shirkut. Përkitazi, Allahu ka thënë në kaptinën en-Nisa: 

"Pa dyshim që Allahu nukfal që Atij t'i vihen shokë në adhurim, 
por ai fal përveç kësaj (çdo gjë tjetër) këdo që Ai dëshiron." 
(Nisa 4; 48) 

Adhurimi i të tjerëve përveç Allahut, në esencë përfshin 
dhënien e atributeve të Krijuesit krijesave të Tij. Çdo sekt a fe 
e bën këtë në ndonjë mënyrë të veçantë të tyren. Grupe të 
vogla njerëzish ndër shekuj kanë mohuar ekzistimin e Zotit. 39 


38 Sahih Muslim, vëll. 1, fq. 50-51, nr. 156. 

39 Hinajana Budizmi (400-250 p.e.s.), interpretimi më i hershëm dhe më 
strikt prej dy interpretimeve të Budizmit, që ka lindur pas vdekjes së 
Gautama Budës, deklaron qartë se nuk ka Zot. Xhainizmi, i sistemuar nga 
Vardhamana, gjithashtu thekson se nuk ka Zot, mirëpo shpirtrat e çliruar, 
sipas mësimeve të tyre, arrijnë pavdekshmëri dhe gjithëdije. Në shekullin 
e 19-të dhe të 20-të një numër filozofësh evropianë proklamuan atë që 
është e njohur si "vdekja e filozofisë së Zotit." Filozofi gjerman Filip 
Mainlander (1841-1876), prusiani Fridrih Niçe (1844-1900), francezi Zhan 
Pol Sartr (1905-1980), të gjithë mbronin pikëpamjen se Zoti nuk 
ekziston. (Dictionary of Philosophy and Religion, fq. 72, 262-263, 372 
dhe 508-509) 


43 



Për të justifikuar mohimin e Zotit, ata u detyruan të bëjnë 
pohime jologjike se kjo botë nuk ka fillim. Pohimi i tyre është 
jologjik, ngase të gjitha pjesët e dukshme dhe të përkapshme 
të botës kanë fillim në kohë, andaj është e arsyeshme të 
thuhet që shuma e këtyre pjesëve gjithashtu ka fillim. 
Gjithashtu është logjike të konstatohet se çfarëdo që ka 
shkaktuar botën të ekzistojë nuk mund të ketë qenë pjesë e 
botës, e as që mund të ketë pasur fillimin si bota. Pohimi i 
ateistëve se bota nuk ka fillim nënkupton se lënda që përbën 
universin është e përhershme. Ky qëndrim është shirk, ngase 
cilësia e Zotit e të qenët pa fillim u jepet krijesave të Tij. Numri 
i ateistëve të vërtetë ka qenë gjithmonë gjatë historisë mjaft i 
vogël, sepse përkundër pohimeve të tyre ata nga intuita e 
kanë ditur se Zoti ekziston. Kështu, përkundër dekadave të 
indoktriminit komunist, pjesa dërrmuese e kinezëve dhe 
rusëve vazhduan të besojnë në Zotin. 

Krijuesi i Gjithëfuqishëm e ka theksuar këtë fenomen në suren 
en-Neml, duke thënë: 

"Dhe ata i përgënjeshtruan ato (Ajetet Tona), padrejtësisht 
dhe me mospërfillje edhe pse vetë në veten e tyre ishin të 
bindur për to" 

(Neml 27; 14) 

Për ateistët dhe materialistët, jeta nuk ka ndonjë qëllim pos 
plotësimit të dëshirave dhe epsheve të tyre. Kështu, dëshirat 
e tyre bëhen zot të cilit i nënshtrohen dhe i dorëzohen në vend 
të Zotit të Vetëm të Vërtetë. Në shpalljen e fundit Allahu 
gjithashtu ka thënë: 

"A nuk e ke parë atë që epshin e tij e merr si zot..." 

(Furkan 25; 43) 

Të krishterët, profetit Isa i dhanë atribute të Krijuesit, së pari 
duke e bërë të përhershëm sikur Zotin, 40 pastaj duke i dhënë 
atij natyrë të Zotit, duke e titulluar 'Biri Zot'. Në anën tjetër, 
hindusët besojnë se Zoti është bërë njeri nëpër shumë 
gjenerata - periudha kohore, me anë të mishërimeve të 
quajtura avatar, dhe pastaj ato i ndanë atributet e Zotit 
ndërmjet tri zotave, Brahma krijuesit, Vishnu ruajtësit dhe 
Shiva shkatërruesit. 


40 Gjoni 1:1&14 "Në fillim ishte Fjala, dhe Fjala ishte me Zotin, dhe Fjala 
ishte Zoti.... Dhe Fjala u bë mish dhe banoi ndër ne, plot mëshirë dhe të 
vërtetë." (VSR). 

DASHURIA NDAJ ZOTIT 


Shirku shfaqet edhe kur njerëzit i duan, u besojnë dhe u 
frikësohen krijesave më shumë se Allahut. Në librin e fundit, 
Zoti ka thënë: 

"Dhe ka prej njerëzve të cilët zgjedhin (për adhurim) të tjerë 
përveç Allahut si shokë të barabartë (me Allahun). Ata i duan 
këta të adhuruar të tjerë si Allahun, por ata që besojnë e 
duan Allahun më shumë (se gjithçka tjetër)." (Bekare 2; 165) 

Kur këto ndjenja a të ngjashme me to u drejtohen më 
fuqishëm krijesave sesa Zotit, shkaktojnë që njerëzit të mos i 
nënshtrohen Zotit në përpjekje që t'i kënaqin njerëzit e tjerë. 
Megjithatë, vetëm Allahu meriton përkushtim të plotë 
emocional nga njerëzit, ngase është vetëm Ai të Cilit duhet t'ia 
kemi frikën dhe ta duam më shumë se të gjitha krijesat e tjera. 
Enes Ibn Maliku ka transmetuar se i Dërguari, paqja dhe 
shpëtimi i Allahut qofshin mbi të, ka thënë: "Kush i posedon tri 
karakteristika ka shijuar ëmbëlsinë e imanit - besimit: ta dojë 
Allahun dhe të Dërguarin e Tij më shumë se këdo; të dojë 
ndonjë njeri vetëm për hir të Allahut; dhe të urrejë të kthehet 
në kufër (mohim të Zotit) pasi që Allahu e ka shpëtuar, ashtu 
siç urren ta hedhin ne zjarr." 41 

Të gjitha arsyet për të cilat njerëzit i duan njerëzit e tjerë ose i 
duan krijesat e tjera janë arsye për të dashur Zotin më shumë 
se krijesat e Tij. Njerëzit e duan jetën dhe suksesin, dhe e 
urrejnë vdekjen dhe dështimin. 


41 Sahih Muslim, vëll. 1, fq. 30, nr. 67. 

Meqenëse Allahu është burim themelor i jetës dhe i suksesit, 
Ai meriton dashuri dhe përkushtim të plotë të njerëzve. 
Njerëzit po ashtu i duan ata nga të cilët kanë dobi dhe të cilët 
u ndihmojne atyre kur ata kanë nevojë. Pasi e tërë dobia (A'raf 
188) dhe ndihma (Ali Imran 126) vijnë nga Zoti, Atë duhet 
dashur mbi të gjithë të tjerët. 

"Dhe po të numëronit mirësitë e Allahut, ju kurrë nuk do të 
ishit ne gjendje t'i numëroni ato." (Ibrahim 14; 34) 

Megjithatë, dashuria supreme të cilën njerëzit duhet ta 
ndiejnë për Zotin nuk mund të reduktohet në një dashuri që i 
ngjan një dashurie emocionale për krijesat. Dashuria që 
njerëzit e ndiejnë ndaj kafshëve nuk duhet të jetë e njëjtë me 
atë ndaj njerëzve të tjerë, 42 dashuria ndaj Allahut duhet ta 
tejkalojë dashurinë që njerëzit e ndiejnë për njëri-tjetrin. 
Dashuria e njerëzve për Zotin duhet të jetë thel lësisht dashuri 
që duhet të manifestohet ne dëgjueshmëri të plotë ndaj 
ligjeve të Zotit, ashtu siç qëndron në kaptinën Ali Imran: 

"Po qe se e doni Allahun, atëherë më pasoni mua (të 
Dërguarin) dhe Allahu do t'ju dojë ju ..." 43 Ky nuk është një 
koncept abstrakt, nga shkaku se dashuria e njeriut ndaj një 
njeriu gjithashtu nënkupton dëgjesë dhe bindje. Kështu, nëse 
ndokush kërkon që t'i bëhet ndonjë e mirë, njerëzit do të 
përpiqen t'ia kryejnë atë të mirë varësisht prej masës së 
dashurisë që kanë ndaj tij. Dashuria ndaj Zotit duhet të 


42 Sasi e madhe parash po shpenzohet aktualisht për t'i mbrojtur llojet e 
rrezikuara të kafshëve, derisa njerëzit lihen të vuajnë dhe të vdesin nga 
sëmundjet. Kjo është nga krimet më të mëdha të shekullit të 20-të. 

43 Ali Imran (3: 31). 

shprehet edhe në dashuri ndaj atyre që Zoti i do. Është e 
pakapshme që dikush ta dojë Allahun e t'i urrejë ata që Allahu 
i do dhe t'i dojë ata të cilët Ai i urren. Është shënuar nga Ebu 
Umaame se i Dërguari i Allahut, paqja dhe shpëtimi i Allahut 
qofshin mbi të, ka thënë: "Ai i cili do dhe urren për hir të 
Allahut, jep dhe përmbahet për hir të Allahut, ka përkryer 
besimin e tij." 44 Prandaj, ata besimi i të cilëve është i vërtetë 
do t'i duan të gjithë ata që e duan Zotin. Në kaptinën Merjem, 
Allahu tregon se në zemrat e besimtarëve Ai vë dashuri ndaj 
atyre që janë 

të drejtë. 

"Vërtet se ata që besojnë (në Njësinë e All-llahut, në të 
Dërguarin e Tij Muhammed) dhe që punojnë mirësi e 
drejtësi, i Gjithëmëshirshmi (Allah) do të dhurojë dashuri 
për ta (në zemrat e njerëzve)." (Merjem 19; 96) 

Ebu Hurejra ka transmetuar se i Dërguari, paqja dhe shpëtimi 
i Allahut qofshin mbi të, përkitazi me këtë ka thënë: 

"Nëse Allahu e do një nga robërit e Tij, e lajmëron engjëllin 
Xhibril se Ai e do filan njeriun dhe i thotë atij gë ta dojë atë, 
ashtu gë Xhibrili e do atë. Pastaj Xhibrili u thërret banorëve të 
qiellit: Allahu e do filan njeriun, prandaj duajeni atë/ Kështu, 
banorët e qiellit e duan atë. Pastaj atij i dhurohet dashuria e 
banorëve të tokës ." 45 


44 Shënuar nga Ahmedi, Tirmidhiu dhe Ebu Davudi (Sunen Ebu Davud), vëll. 
3, fq. 1312, dhe vërtetuar në Sahih Sunen Ebi Davud, vëll. 3, fq. 886, nr. 
3915). 

45 Sahih Buhari vëll. 4, fq. 291, dhe Sahih Muslim, vëll. 4, fq. 1385, nr. 6373. 

LUTJET 


Lutjet duhet t'i drejtohen vetëm Zotit, ngase vetëm Ai ka 
mundësi t'u përgjigjet lutjeve. Ai është në dispozicion sa herë 
që lutësi e thërret me sinqeritet. 

"Dhe kur robërit e Mi të pyesin ty (0 Muhammed) për Mua, 
atëherë (përgjigju atyre): Vërtet Unë jam pranë (tyre me Dijen 
Time), Unë iu përgjigjem lutjeve të lutësit kur ai më drejtohet 
Mua me lutje." (Bekare 2; 186) 

I Dërguari, paqja dhe shpëtimi i Allahut qofshin mbi të, e ka 
theksuar këtë pikë, duke thënë: "Kur të luteni, luteni vetëm 
Allahun, dhe kur të kërkoni ndihmë kërkoni vetëm nga 
Allahu." 46 Kështu, lutjet drejtuar njerëzve, ose nëpërmjet 
njerëzve, qofshin të vdekur a të gjallë, janë forma të shirkut. 
Ai të cilit u drejtohen lutjet, bëhet objekt adhurimi. Nu'man 
Ibn Beshir ka transmetuar se i Dërguari, paqja dhe shpëtimi i 
Allahut qofshin mbi të, ka thënë: "Duaja është adhurim." 47 

"Sigurisht se ata që ju i lutni në vend të Allahut, ata vetë janë 
robër si dhe ju." (A'ra 7;194) 


46 Transmetuar nga Ibn Abbasi, ndërsa shënuar nga et-Tirmidhiu dhe 
vërtetuar në Sahih Sunen et-Tirmidhi, vëll. 2, fq. 308-309, nr. 2043. Shih në 
Dyzet hadithet e Neveviut, fq. 68, nr. 19 dhe në Mishkat el- Masabih, vëll. 
2, fq. 1099. 

47 Sunen Ebu Davud, vëll. 1, fq. 387, nr. 1474 dhe vërtetuar në Sahih Sunen 
Ebi Davud, vëll. 1, fq. 277, nr. 1312. 

Kështu, praktika katolike për t'i lutur të shenjtit e tyre është 
shirk. Nëse atyre u humbet diç, ata lusin Shën Antonin nga 
Tebe për t'u ndihmuar atyre që ta gjejnë atë. 48 

Shën Juda Tadeu është padron i shenjtë i së pamundshmes, të 
ciliti luten për ndërmjetësim në sëmundjet e pashërueshme, 
në martesat e pamundshme e të ngjashme. 49 Ndërsa kur 
dikush vendoste të udhëtonte, Shën Kristoferi, padroni i 
shenjtë i udhëtarëve, ishte objekt i lutjeve për mbrojtje. 
Mirëpo, në vitin 1969, me dekret nga Papa, Shën Kristoferi u 
përjashtua nga lista e të shenjtëve, pasi që u konfirmua se ai 
është figurë e trilluar. 50 Lutjet drejtuar Marisë, nënës së Jezuit, 
dhe engjëjve, si në Mikaelma, 51 janë po ashtu shirk. 

Edhe të krishterët që largohen nga adhurimi i të shenjtëve 
bëjnë shirk kur ata lutjet e tyre ia drejtojnë Profetit Jezu, 
nëpërmjet atij ose në emër të tij. Gjithashtu, cilido musliman 
që i lutet të Dërguarit Muhammed, paqja dhe shpetimi i 
Allahut qofshin mbi të, ka bërë shirk. 

Prandaj, Zoti e ka urdhëruar të Dërguarin, paqja dhe shpetimi 
i Allahut qofshin mbi të, që t'i lajmërojë pasuesit e tij, siç vijon 
në Kuran: 


48 The VVorld Book Encyclopaedia, vëll. 1, fq. 509. 

49 1 bid ., vëll.ll, fq. 146. 

50 The VVorld Book Encyclopaedia, vëll. 3, fq. 417. 

51 E kremte e krishterë e Shën Mikelit - kryeengjëllit, që festohet në kishat 
perëndimore më 29 shtator dhe në Kishën Ortodokse më 8 nëntor. Në 
Kishën Katolike është e kremte e kryeengjëjve: shën Mikelit, shën Gabrielit, 
dhe shën Rafaelit; në Kishën Anglikane, emri i saj është e kremtja e shën 
Mikelit dhe Gjithë Engjëjve (The new Encyclopaedia Britannica, vëll. 8, fq. 
95). 

"Thuaj (O Muhammed): "Unë nuk kam asnjë fuqi përfitimi 
ose dëmtimi për veten time, por vetëm si të dojë Allahu. Po 
të kisha dijen e Gajbit (të së fshehtës), atëherë do të kisha 
shumëfishuar e shtuar për veten time një bollëk begatie dha 
asnjë e keqe nuk do të më prekte."(A'raf 7; 188) 

Ebu Hurejra ka transmetuar se kur të Dërguarit iu shpall ajeti 
"Dhe këshilloje farefisin tënd të afërm" 52 , ai u tha të afërmve 
të tij: 

"0 kurejshë, mbështetjuni Allahut (duke vepruar mirë), ngase 
unë nuk mund t'ju bëj dobi aspak tek Allahu... Oj Fatime, bija 
e Muhammedit, më lut për çfarëdo të dëshirosh (në këtë 
botë), mirëpo unë nuk kam asgjë që do të mund të të bëj dobi 
tek Allahu." 53 


52 Kaptina Esh-Shuara (26):214. 

53 Sahih el-Buhari, vëll. 4, fq. 478-479, nr. 727&728, dhe Sahih Muslim, vëll. 
1, fq. 136, nr. 402. 

PËRSE ZOTI E KRIJOI NJERËZIMIN NË TOKË? 

Pyetja lidhur me qëllimin e krijimit të njerëzimit mund të 
zgjerohet duke e përfshirë botën në të cilën ai jeton. Pyetja 
atëherë do të dukej: 

"Përse Zoti i krijoi njerëzit në këtë botë?" Përsëri, përgjigjja 
mund të gjehet lehtë në shpalljen e fundit: 

"(Është Ai) i Cili ka krijuar vdekjen dhe jetën, me qëllim që të 
provojë kush nga ju është më i miri në vepra. Dhe Ai është i 
Gjithëfuqishmi, gjithnjë Falësi i Madh" (Mulk 67; 2) 

"Vërtet që Ne 54 e kemi bërë çfarë është në tokë si stoli për 
të, me qëllim që Ne të mund të provojmë ata se cilët prej tyre 
janë më të mirët në drejtim e veprime" (Kehf 18; 7) 

Kështu, qëllimi i krijimit të njerëzve në këtë botë është që të 
provohet sjellja e tyre. 55 Kjo botë e jetës dhe vdekjes, e 
pasurisë dhe varfërisë, e sëmundjes dhe shëndetit, është 
krijuar për t'i shoshitur shpirtrat e drejtë prej shpirtrave të 
këqij. Sjellja njerëzore në këtë botë është masa e besimit. 

Gjithashtu, duhet theksuar, se provimi i sjelljes nuk bëhet për 
ta informuar Zotin për njerëzimin, ngase Ai ka ditur çdo gjë që 
do t'u ndodhë atyre para se t'i krijojë ata. 

Provimi shërben për të vërtetuar në Ditën e Gjykimit se ata që 
shkojnë në Ferr e kanë merituar atë, dhe ata që shkojnë në 
Parajsë e kanë arritur atë vetëm me mëshirën e Zotit. Sa i 


54 "Ne" në arabishten origjinale është "Ne-ja" madhështore, që i referohet 
Zotit. 

55 Shih gjithashtu Kaptinën Hud (11): 7. 

përket njerëzve në këtë jetë, provimi i sjelljes së tyre shërben 
për dy qëllime themelore: një, për ngritje shpirtërore të 
njerëzve, dhe tjetër, për dënim a shpërblim. 

NGRITJA SHPIRTËRORE 


Sprovat e kësaj bote shërbejnë pikë së pari si ngritje 
shpirtërore për njerëzit. Ashtu siç zjarri i fortë që ndan arin e 
pastër nga metali i papërpunuar, edhe sprovat ua pastrojnë 
moralin besimtarëve. Ato i shtyjnë besimtarët t'i zgjedhin 
vlerat e larta shpirtërore në vend të dëshirave të ulëta. 
Ndonëse çdo sprovë nuk kalohet, edhe në dështim besimtari 
ngrihet (shpirtërisht) duke mësuar nga leksionet shpirtërore 
që t'i ndihmojnë atij a asaj në sprovat e ardhshme. 

BUJARIA DHE KËNAQËSIA E BRENDSHME 


Për shembull, në të gjitha shoqëritë njerëzore vetitë e bujarisë 
dhe kënaqësisë së brendshme konsiderohen prej 
karakteristikave më fisnike. Mirëpo, asnjë prej këtyre vetive 
nuk mund të zhvillohet në qoftë se secili ka sasi të njëjtë të 
pasurisë. Zemërgjerësia mund të arrihet vetëm atëherë kur 
shpirti njerëzor - i vetëdijshëm se të ndajë për nevojtarin është 
mirë - lufton kundër dëshirës së tij për të grumbulluar mall - 
pasuri. Në anën tjetër, kënaqësia shpirtërore rezulton kur 
shpirti ngadhënjen të këqijat e lakmisë dhe makutërisë. 
Krijuesi me urtësi ka vendosur skenën për këto përpjekje 
shpirtërore duke bërë shpërndarje të jobarabartë të pasurisë 
në këtë botë. Në Kuran Allahu ka thënë: 

"Allahu i ka favorizuar disa prej juve në furnzim." 

(Nahl 15; 71) 

Lakmia dhe koprracia janë forma të përçudnuara të dëshirës 
së natyrshme të njeriut për të poseduar. Besimtarët mësojnë 
përmjet shpalljes se pasuria është diçka që Zoti u ka lënë në 
kujdestari njerëzve. Malli ekziston në botë para se njerëzit të 
lindin dhe këto do të mbesin edhe pasi të vdesin ata. Nëse 
pasuria shfrytëzohet në përshtatje me udhëzimet hyjnore, 
atëherë pronarëve të saj do t'u bëjë dobi në të dy botët. 
Mirëpo, nëse shfrytëzohet me egoizëm, do të bëhet mallkim 
në këtë botë dhe do të bëhet shkak për dënim në botën tjetër. 
Në shpalljen e fundit, Zoti u bën vërejte besimtarëve që të 
kenë kujdes nga rreziku i pasurisë dhe fëmijëve: 

"Dhe dijeni se pasuritë dhe fëmijët tuaj janë veçse provë për 
ju." (Enfal 8; 28) 

Zoti edhe tutje në kaptinën Munafikun ua tërheq vërejtjen 
besimtarëve, që të mos lejojnë që epshet e tyre (dashuria) 
ndaj pasurisë dhe fëmijëve t'i largojnë ata nga nënshtrimi Atij, 
ngase kjo është sprovë e mallit. 

"O ju që keni besuar! Mos t'jua largojnë vëmendjen nga 
kujtimi i Allahut pasuritë tuaja dhe fëmijët tuaj." (Munafikun 
9) 

"Dhe Ai ju ka ngritur ju në shkallë, disa mbi disa të tjerë që të 
mund t'ju provojë në ato që Ai ju ka dhuruar." (En'am 6; 165) 

Dëshira për të grumbulluar pasuri nuk mund të kënaqet në 
këtë botë. Njerëzit sa më shumë të kenë, aq më shumë 
dëshirojnë. I Dërguari, paqja dhe shpëtimi i Allahut qofshin 
mbi të, ka thënë: 

"Nëse njeriu do të kishte një luginë me ar, do të dëshironte ta 
ketë edhe një tjetër, ngase asgjë nuk do ta mbushë gojën e tij, 
përveç dheut (të varrit të tij). Ndërsa Allahu e fal atë që 
sinqerisht pendohet." 56 

Kjo dëshirë negative mund të kundërvihet duke dhënë 
pasurinë si sadaka - për qëllime të mira. Kështu, Zoti i ka 
urdhëruar profetët që të mbledhin lëmoshë prej të pasurve 
ndër pasuesit e tyre, për ta shpërndarë atë ndërmjet të 
varfërve. 


56 Sahih el-Buhari, vëll. 8, fq. 297-298, nr. 447. 

"Merr Sadaka (e Zekat) nga pasuritë e tyre me qëllim që t'i 
pastrosh dhe t'i bësh të dëlirë me anë të saj." (Tevbe 9; 103) 

Lëmosha ishte institucionalizuar në Islam që prej fillimit, nën 
shprehjen arabe, Zekaah 57 (lëmoshë e obliguar). Çdo besimtar 
është i detyruar që nga pasuria e mbetur t'i japë nevojtarit një 
pjesë të saj një herë në vit, si vepër adhurimi. 

Mosdhënia e zekatit konsiderohet mëkat i madh. Dhënia e 
kësaj lëmoshe u ndihmon besimtarëve të kuptojnë se pasuria 
e tyre nuk është diçka me të cilën mund të bëjnë sipas qejfit. 
Kjo i mëson ata që të jenë vetëm kujdestarë të përkohshëm të 
kësaj pasurie, një pjesë e së cilës duhet t'u jepet atyre që janë 
të vobektë. Prandaj, Zoti i përshkruan besimtarët e vërtetë si 
ata që e njohin të drejtën e nevojtarit në një pjesë të pasurisë 
së tyre. 

"Dhe në pasurinë e tyre ishte e drejta e lypësit dhe e Mahrum- 
it (i varfëri që nuk kërkon prej të tjerëve)." (Dharijat 51; 19) 

Veç kësaj, dhënia e lëmoshës duhet të bëhet sinqerisht për të 
fituar kënaqësinë e Zotit, dhe jo për kapardisje dhe për të 
kontrolluartëtjerët. Shpërblimi për lëmoshë humbettërësisht 
kur ajo jepet për përfitime materiale të kësaj bote. Allahu i 
drejtohet këtij realiteti: 


57 Zekah, në kuptimin të drejtëpërdrejtë, nënkupton 'pastrim' dhe 'shtim - 
ngritje'. 

"O ju që keni besuar! Mos e jepni Sadakanë (lëmoshën) duke 
e ndjekur me njoftime për të treguar bujarinë ose me 
lëndime." (Bekare 2; 264) 

Lakmia për pasuri edhe më shumë shtohet me zili. Prandaj, 
Zoti na ka urdhëruar që të mos dëshirojmë atë që Ai u ka 
dhënë të tjerëve. Rreth kësaj teme, Zoti në shpalljen e fundit 
thotë: 

"Dhe mos dëshironi ato gjëra me të cilat Allahu ka bërë që 
disa prej jush të dallohen nga të tjerët." (Nisa 4; 32) 

I Dërguari, paqja dhe shpëtimi i Allahut qofshin mbi të, e ka 
përsëritur këtë këshillë hyjnore, duke thënë: "Shikojini ata të 
cilët janë më pak fatlum se ju, dhe mos i shikoni ata të cilët 
janë mbi ju; kjo është më e mirë për ju, që të mos e mohoni 
atë me çka Allahu ju ka bekuar." 58 

Kur njerëzit e fokusojnë vëmendjen e tyre tek ata që kanë 
pasuri më shumë se këta, smira fillon të lëshojë rrënjë. Ata 
zakonisht ndihen dhe shprehen se Zoti ka qenë i padrejtë ndaj 
tyre. Përfundimisht, ata mund të bëjnë shumë mëkate në 
mënyrë që të plotësojnë dëshirën e tyre për ato gjëra që të 
tjerët i kanë. Në vend të kësaj, Islami i këshillon që t'i 
vështrojnë ata që janë më pak fatlum se vetë këta. Sado e 
vështirë të jetë situata, gjithmonë do të ketë të tjerë në 
gjendje edhe më të vështirë. 

Prandaj, duke menduar për të tjerët që janë më pak fatlumë, 
njerëzit do t'i përkujtojnë shumë dhunti me të cilët Zoti i ka 


58 Sahih Buhari, vëll. 8, fq. 328, nr. 497, dhe Sahih Muslim, vëll. 4, fq. 1530, 
nr. 7070. 

bekuar ata. Në këtë përpjekje shpirtërore për largimin e zilisë 
zhvillohet një shkallë më e lartë e kënaqësisë së brendshme. 
Pastaj, edhe sipas mësimeve të të dërguarve, zotërimi 
material nuk paraqet pasurinë e vërtetë të kësaj bote. 

Sipas Ebu Hurejres, i Dërguari i fundit, paqja dhe shpetimi i 
Allahut qofshin mbi të, ka thënë: 

"Pasuria nuk (matet) është në mall, por në kënaqje me atë që 
ke. " 59 

Të qenët i kënaqur nuk do të thotë se njerëzit duhet të 
pranojnë situatën në të cilën gjenden dhe të mos orvaten që 
ta përmirësojnë atë. 

Por nënkupton se, pas përpjekjes së duhur për të arritur një 
standard më të mirë jetësor, ata duhet të pranojnë me 
vetëdije të lartë atë që Allahu u ka caktuar atyre. Dhe vetëm 
duke i lënë çështjet në Duar të Zotit, pas përpjekjes së bërë, 
zemrat do të gjejnë qetësi nga dëshirat dhe kënaqësitë e kësaj 
bote. Në këtë aspekt, Zoti ka thënë në Librin e fundit: 

"Vërtet, në përkujtimin e Allahut zemrat gjejnë qetësi." (Rad 
13 ; 28 ) 


59 Sahih Buhari, vëll. 8, fq. 304, fq. 453. 

FATKEQËSITË-VËSHTIRËSITË 


Sprovat e kësaj jete gjithashtu vijnë në formë të fatkeqësive 
dhe vështirësive, të cilat tek besimtari i vërtetë kontribuojnë 
në ngritjen shpirtërore të tij dhe janë pastrim nga mëkatet. 
Veç kësaj, sprovat e fatkeqësive të kësaj jete e përkujtojnë 
besimtarin mëkatar që t'i kthehet rrugës së drejtë, dhe janë 
dënim për jobesimtarët në këtë botë para botës së ardhme. 


60 



DURIMI 


Sprovat janë themele mbi të cilat zhvillohet cilësia më e lartë 
shpirtërore e durimit. Kështu, nuk është për t'u befasuar nëse 
ndodh që të drejtit të jenë subjekt i shumë tragjedive dhe 
vështirësive në jetën e tyre. Është transmetuar nga Sa'di, se ky 
e ka pyetur të Dërguarin, paqja dhe shpëtimi i Allahut qofshin 
mbi të, se kush prej njerëzve ka qenë më së tepërmi i sprovuar, 
dhe ai i është përgjigjur: "Të dërguarit, pastaj ata më të 
ngjashëm me ta, pastaj ata pas tyre. Njeriu sprovohet 
varësisht prej shkallës së besimit -imanit. Po qe se besimi i tij 
është i paluhatshëm, sprovat e tij do të behen më të rënda, 
dhe nëse është i dobët në besimin e tij, ai do të sprovohet 
varësisht prej besimit të tij ." 60 

Durimi i vërtetë është produkt i besimit të plotë në Zotin në 
çastet e vështirësisë. Mbështetja në Zotin është një aspekt i 
rëndësishëm i adhurimit dhe rrjedhojë natyrore e besimit të 
vërtetë. 

Pasi besimi në Allahun nënkupton pranimin se asgjë nuk 
ndodh në univers pa lejen e Tij, atëherë vetëm Allahu meriton 
besën e plotë të njerëzimit. Ngase, vetëm premtimi i Zotit 
është ai që nuk thehet kurrë. Sado që të jetë i drejtë, njeriu ka 
mundësi për të gabuar. Njerëzit gjithmonë do ta zhgënjejnë 
njëri-tjetrin për shkak të natyrës së tyre gabuese. Ndaj, Allahu 
citon të 

Dërguarin Ja'kub në kaptinën Jusuf duke thënë: 


60 Shënuar nga Tirmidhiu dhe Ibn Maxhe dhe vërtetuar në Sahih Sunen et- 
Tirmidhi, vëll. 2, fq. 286, nr. 1956. 

"Vërtet qe gjykimi është vetëm i Allahut; tek Ai unë e kam 
lidhur besimin, dhe ata që kërkojnë mbështetje le të 
mbështeten vetëm tek Ai."( Jusuf 12; 67) 

Allahu i siguron njerëzit se nëse ata mbështeten plotësisht në 
Të, Ai do të jetë i mjaftueshëm për ta në çastet e tyre më te 
vështira. 

"Dhe kushdo që mbështetet e vë shpresat tek Allahu, atëherë 
Ai do t'i mjaftojë atij plotësisht." (Talak 65; 3) 

Mbështetja në Zotin është e mishëruar në besimin e fortë se 
vetëm Allahu e di se çka është e mirë për njerëzimin; dhe në 
besimin e fortë se atë që njerëzit mund ta shohin si diçka të 
mirë për ta, më vonë mund të dalë si e keqe për ta. Ashtu siç 
Allahu ka thënë në Kuran: 

"Ndodh që ju mund të mos e pëlqeni një gjë që është në të 
vërtetë e mirë për ju dhe të pëlqeni një gjë tjetër që është e 
keqe për ju. E Allahu e di, por ju nuk e dini." (Bekare 2; 216) 

Sprovat me të cilat Allahu i provon njerëzit, janë të përshtatura 
posaçërisht për rrethanat dhe nevojat e tyre individuale. Zoti i 
krijon sprovat për secilin person varësisht prej mundësive të 
tyre, në mënyrë që të nxjerrë më të mirën prej tyre. Do të 
kishte qenë padrejtësi sikur njerëzit do të sprovoheshin përtej 
mundësive të tyre dhe pastaj të ndëshkoheshin për dështimet 
e tyre. Prandaj, në shumë ajete në shpalljen e fundit Zoti 
tregon se Ai nuk është ndaj askujt i padrejtë. Për shembull, në 
kaptinën el-Kehf Ai thotë: 

"Dhe Zoti yt nuk i bën askujt padrejtësi." (Kehf 18; 49) 

Nëse Allahu është vërtetë i drejtë, kjo nënkupton që sprovat 
të cilat njerëzit i ndeshin në këtë jetë nuk janë përtej 
mundësisë së tyre për t'i përballuar. Për ta siguruar 
njerëzimin, Allahu vazhdimisht ka përsëritur këtë fakt në 
Kuran. 

Një shembull i garancës së Tij mund të gjehet në kaptinën e 
dytë, të titulluar Bekare: 

"Allahu nuk e ngarkon askënd me atë që nuk mund ta bartë." 
(Bekare 2; 286) 

Pastaj, i Gjithfuqishmi premton se situatat e vështira të cilat 
njerëzit i ndeshin gjatë jetës nuk do të jenë pa intervale të 
rehatisë. Nëse sprovat do të kishin qenë të vazhdueshme, ato 
do të bëheshin të padurueshme. Prandaj, çdo sprovë është e 
përcjellë nga një periudhë lehtësimi, ashtu siçthekson Allahu, 
dy herë, në kaptinën el-lnshirah: 

"Dhe vërtet, pas çdo vështirësie vjen lehtësimi. Vërtet, pas çdo 
vështirësie vjen lehtësimi." (Inshirah 94; 5-6) 

DËSHPËRIMI 


Mu për shkak të këtij realiteti, vetëvrasja është e ndaluar në 
Islam. Allahu thotë në Kuran: 

"Mos e mbytni veten, ngase vërtet Allahu ka mëshirë ndaj 
jush." (Nisa 4; 29) 

Ata që vrasin veten thonë, në të vërtetë, se Zoti i ka ngarkuar 
ata përtej mundësisë së tyre. Ata gabimisht e akuzojnë 
Krijuesin për trajtim të padrejtë dhe kështu bien në një gjendje 
të çoroditur të mosbesimit. Për shkak të femohimit të tyre, 
mendimet e tyre për Zotin bëhen të këqija dhe ata bien në 
dëshpërim të plotë. 

"Jeta, - siç thonë shpeshherë, - është aq e padrejtë, saqë është 
e kotë për ta jetuar." 

"Vërtet askush nuk humb shpresat për Mëshirën e Allahut, 
përveç popullit kafir (mohues e që nuk beson)" ( Jusuf 12; 87) 

Kështu, Zoti e ka informuar njerëzimin se dënimi për ata që 
ushqejnë mendime të këqija për Atë është ndëshkimi i 
përjetshëm në Ferr. Allahu thotë: 

"Dhe që të ndëshkojë hipokritët e hipokritet dhe politeistët e 
politeistet të cilët kanë në mendje mendime të liga për 
Allahun; për ta është dënimi poshtërues, edhe zemërimi i 
Allahut është mbi ta, edhe i ka mallkuar, edhe ka përgatitur 
për ta Xhehennemin - dhe vërtet i keq është ai përfundim." 
(Feth 48; 6) 

SHPRESA 


Në anën tjetër, premtimet hyjnore për drejtësi dhe mëshirë i 
mbushin besimtaret me siguri të nevojshme që vështirësitë e 
kësaj bote t'i ndeshin me durim. Kështu, shpresa në 
mëshirën e Zotit është një pjesë elementare e besimit. Ata që 
e besojnë Allahun dhe durojnë në kryerjen e veprave të mira 
kanë të drejtë të shpresojnë në mëshirën e Tij, ngase Ai ka 
premtuar se do t'i ndihmojë dhe do t'i përkrahë ata që janë 
durues: "O ju që keni besuar! Kërkoni ndihmë me durim dhe 
falje të namazit. Pa dyshim që Allahu është me duruesit." 
(Bekare 2; 153) 

"Vërtet, ata që kanë besuar dhe ata që janë shpërgulur (për 
Fenë e Allahut) dhe janë përpjekur e kanë luftuar shumë në 
Rrugën e Allahut, të gjithë këta shpresojnë për Mëshirën e 
Allahut. Dhe Allahu është gjithnjë Falës i Madh, 

Mëshirëplotë."(Bekare 2; 218) 

Natyrisht, parajsa është shpërblim për durimin e bazuar në 
besim të çiltër në Zotin. Zoti i lajmëron besimtarët për 
shpërblimin e tyre, duke thënë: 

"... por përgëzimet janë për të duruarit, të cilët thonë kur u 
bie fatkeqësi: 'Vërtet të Allahut jemi dhe pa dyshim tek Ai do 
të kthehemi'." (Bekare 2; 155- 156) 

Durimi është gjithashtu i bazuar në besimin se çkado që i godet 
njerëzit, është në të vërtetë pasojë veprave të tyre të këqija. 61 


61 Ç'është e vërteta, i tërë korrupsioni që mbretëron në tokë është produkt 
i veprave të këqija të njeriut. All-llahu e përmend këtë në kaptinën er-Rum 
(30):41, siç do ta vërejmë më vonë në këtë libër. 

Zoti e përkujton njerëzimin për këtë fakt në Librin e fundit, 
duke thënë: 

"Dhe çfarëdo fatkeqësie që ju bie, ajo është veçse çfarë vetë 
duart tuaja kanë fituar. Dhe Ai është që fal shumë." (Shura 
42; 30) 

E vërteta është se Zoti i ka falur njerëzit për shumë të këqija 
të tyret. Po t'i ndëshkonte rreptësisht në përshtatje me 
veprat e tyre, ata dhe çdo gjë në botë do të shkatërroheshin. 
Zoti përmend këtë çështje në Kuran: "Dhe po të ishte se 
Allahu do t'i ndëshkonte njerëzit për atë që ata vetë fituan, 
Ai nuk do të linte në faqe të tokës as edhe një krijesë të 
gjallë." (Fatir 35; 45) 

Kështu, besimtari përfiton si nga sprovat e të mirave ashtu dhe 
nga fatkeqësitë. Jeta e besimtarëve të vërtetë është e 
balansuar mes ekstremeve të sjelljes njerëzore. Ata as nuk 
gëzohen shumë me sukseset e jetës, sa të harrojnë Zotin, e as 
nuk dëshpërohen me vështirësitë dhe dështimet e jetës, saqë 
të humbin shpresën në Zotin. Në vend të kësaj, ata e 
përkujtojnë Zotin dhe Mirëbërësin e tyre, dhe mbështeten në 
vendimet eTij. Suhejb Ibn Sinaan rrëfen se i Dërguari i Allahut, 
paqja dhe shpëtimi i Allahut qofshin mbi të, ka thënë: 

"Vërtet, çështja e besimtarit është e çuditshme. E tërë jeta e tij 
është e dobishme, dhe kështu është vetëm me besimtarin. Kur 
e godet ndonjë e mirë, ai është falënderues dhe kjo është hajër 

për të, dhe kur e godet ndonjë vështirësi, oi është durues dhe 
kjo është hajër për të ." 62 

Kjo është gjendja e atij që ka pranuar caktimin e Zotit. Kështu, 
besimi në të mirën dhe në të keqen (në dukje) e asaj që është 
caktuar është shtylla e gjashtë e Islamit. 

Në anën tjetër, nëse besimtarët rrojnë një jetë pa probleme, 
kjo duhet të merret si shenjë se diçka nuk eshtë në rregull. Në 
situatë të tillë, besimtari i vërtetë duhet t'i kushtojë disa çaste 
vetes që të mendojë për realitetin e jetës së tij a të saj. Ose 
sprovat nuk janë të qarta dhe ata nuk janë të vetëdijshëm për 
to, ose ata kanë lajthitur nga rruga e drejtë. Allahu i lajmëron 
besimtarët në Kuran se kënaqësia formale të cilën 
jobesimtarët e shijojnë nga pasuria dhe fëmijët e tyre është 
vetëm një prelud i dënimit të tyre. 

"Dhe mos të t'i marrin mendtë pasuria e tyre dhe fëmijët 
e tyre. Në të vërtetë Allahu do që t'i ndëshkojë ata me këto 
gjëra në dynja dhe t'u ndahet shpirti që këtej duke qenë 
jobesimtarë." (Teube 9; 85) Kjo nuk do të thotë se besimtari 
duhet të kërkojë probleme dhe fatkeqësi në jetën e tij, ngase 
Allahu e ka mësuar atë të lutet: "Zoti ynë, mos na e ngarko 
atë me çka i ke ngarkuar ata para nesh ." 63 Në vend të kësaj, 
ata duhet ta falënderojnë Allahun që i ka kursyer prej çfarëdo 
sprove. Megjithatë, në kohët e rehatisë ata duhet të mbesin 
vigjilues dhe të mos bëhen mospërfillës ndaj sprovave, ngase 


62 Sahih Muslim, vëll. 4, fq. 1541, nr. 7138. 

63 Kaptina Bekare (2) :286. 

suksesi dhe lumturia shpesh i verbërojnë njerëzit nga 
sprovat e jetës. 

PËRKUJTUES 


Sprovat ndonjëherë shërbejnë si përkujtim ndëshkues për ata 
që kanë lajthitur, dhe si inkurajim për ta që t'i kthehen rrugës 
së drejtë. Kur njerëzit devijojnë, rrallë ua vënë veshin 
këshillave nga të tjerët. Mirëpo, kur belaja i godet ata ose të 
afërmit e të dashurit e tyre, kjo gjë i shtyn ata që ende kanë 
pak besim t'i njohin gabimet e tyre. 

"Dhe sigurisht që Ne do t'i bëjmë ata të shijojnë edhe nga 
ndëshkimi i afërt (në jetën e kësaj bote me fatkeqësi, 
shkatërrimeve, katastvofa) para ndëshkimit të madh (në 
Jetën e Pasosur), me qëllim që ata mbase (pendohen) e 
kthehen (tek e vërteta, e pranojnë Islamin)." (Sexhde 32; 21) 

Sprova e fatkeqësisë, që ua përkujton njerëzve lajthitjen e 
tyre, mund të vijë në formë të johumanitetit - armiqësisë së 
njërit ndaj tjetrit, ashtu siç ishte rasti i barbarive të papara të 
serbëve ndaj muslimanëve të Bosnjës, të cilët ishin larguar nga 
Islami; ose invazioni brutal i Sadamit në Kuvajt dhe 
bombardimet e mëpastajme të cilat i ndërmori Amerika në 
caqet civile në Irak. Allahu ka vënë në pah se çfarëdo që 
njerëzit vuajnë nga duart e njerëzve të tjerë, u është ardhur 
nga vetë ata. Megjithatë, vuajtja është përkujtim që ata të 
kthehen në rrugë të drejtë. 

"Fesadi (poshtërsitë, shkatërrimi, mosbindja ndaj Allahut, 
mëkatet) ka dalë hapur në tokë e në det, i merituar për çfarë 
bënë e fituan vetë duart e njerëzve, që Allahu të mund t'i 
bëjë ata të shijojnë një pjesë të asaj që kanë punuar, me 
qëllim që ata të mund të kthehen (me pendim nga Allahu dhe 
të kërkojnë Faljen e Tij)." (Rum 30; 41) 

DYFYTYRËSIA 


Sprovat, gjithashtu, i nxjerrin në shesh ata që kanë gënjyer për 
besimin e tyre,si dhe u tregojnë atyre që kanë mohuar se e 
kanë zgjedhur ferrin me vullnetin e tyre. Ekzistojnë shumë 
raste të njerëzve që kanë përqafuar Islamin për arsye të 
gabuara, dhe pasi që kanë gjetur më shumë vështirësi në jetën 
e tyre sesa para konvertimit të tyre, ata janë kthyer në besimin 
e tyre të vjetër. Zoti thotë në shpalljen e fundit: 

"A mendojnë njerëzit se do të lihen pa u trazuar ngaqë thonë: 
'Ne besojmë' dhe nuk do të provohen? Dhe sigurisht që Ne i 
provuam ata të cilët qenë para tyre. Dhe vërtet që Allahu do 
ta bëjë të njohur (të vërtetën) e atyre që janë të vërtetë dhe 
(po kështu) vërtet që Allahu do ta bëjë të njohur (gënjeshtrën 
e) atyre që janë gënjeshtarë." (Ankebut 29; 2) 

NDËSHKIMI 


Ata që i shkelin dhe i përdhosin kufijtë e vënë nga Zoti, vihen 
në rrezik për t'u dënuar në këtë botë dhe në të ardhmen. Gjatë 
tërë kohës në Kuran, Allahu përshkruan shumë popuj që kishin 
mohuar udhëzimin hyjnor dhe si rrjedhojë qenë shkatërruar. 

Këto ngjarje shërbejnë si vërejtje për njerëzimin për pasojat e 
rebelimit ndaj urdhrave të Zotit. Ne kapitullin Furkan, Allahu 
jep një vërejtje të përgjithshme: 

"Dhe robërit e të Gjithmëshirshmit (Allahut) janë ata të cilët 
kur ecin në tokë me përulje (jo kryelartë) dhe me qetësi dhe 
kur u drejtohen atyre të paditurit (e të pagdhendurit me falë 
të këqija), ata ua kthejnë me falë të buta e mirësi (paqe)." 

(Furkan 25; 63) 

Ndëshkimi mund të vijë në mënyra të ndryshme. Ndoshta 
dënimi më i dukshëm që ka goditur njerëzimin në të gjitha 
vendet është sëmundja AIDS, 64 virusi i së cilës për herë të parë 
u lajmërua në historinë mjekësore në fillim të vitete 80-të. 65 
Shumica dërrmuese e atyre që janë goditur nga ky virus 
anekënd botës janë të shthururit seksualë. Në fillim, viktimat 
e para ishin homoseksualët, pastaj biseksualët, duke vazhduar 
me heteroseksualë dhe narkomanë intravenozë. Të gjitha këto 
grupe kanë bërë rebelim të hapët ndaj ligjeve hyjnore, të cilat 


64 Sindroma e mungesës së fituar të imunitetit (AIDS) është sëmundje të 
cilën e shkakton virusi që sulmon sistemin e mbrojtjes së trupit kundër 
sëmundjeve, si pasojë e së cilës i sëmuri bëhet tepër i ndieshëm ndaj 
sëmundjeve dhe mund të vdesë nga një çfarëdo sëmundje. 

65 Për herë të parë është identifikuar në vitin 1981. (The New 
Encyclopaedia Britanicca, vëll. 10, fq. 679.) 

i kanë kufizuar marrëdhëniet seksuale të meshkujve dhe 
femrave brenda kufijve të martesës, si dhe ndaj ligjeve që kanë 
ndaluar përdorimin e drogave dhe pijeve dehëse. Disa do të 
mund të thoshin se AIDS (sindroma e imuno-mungesës së 
fituar) është përhapur tek individët e çiltër dhe të pafajshëm, 
nëpërmjet transfuzionit të gjakut dhe tek fëmijët nga prindërit 
e tyre. Megjithatë, statistikat mjekësore tregojnë se rastet e 
tilla janë mjaft të rralla në krahasim me kategoritë e tjera. 
Sidoqoftë, Allahu ka tërhequr vërejtjen në kaptinën Enfal të 
librit të fundit, se kur vjen dënimi i Tij, ai nuk është i kufizuar 
vetëm në të këqijtë, por e godet shoqërinë në tërësi. 

"Dhe kini frikë Fitnen (sprovën, çrregullimin, sjelljen 
efatkeqësive e mundimeve) e cila nuk dëmton vetëm ata që 
bëjnë keq (por ndikon mbi të gjithë, të mirë e të këqij) dhe 
dijeni se Allahu është i Ashpër në ndëshkim." (En-Fal 8; 25) 

Një mijë e katërqind vjet më parë, i Dërguari Muhammed, 
paqja dhe shpëtimi i Allahut qofshin mbi të, ka profetizuar 
ardhjen e një sprove të tillë. Ibn Umeri ka shënuar: 

"Kur promiskuiteti (marrëdhëniet e shthurura seksuaie) 
praktikohet haptas te një popull , atëherë ndër ta do të 
përhapen murtaja dhe vuajtjet që nuk njiheshin nga 
paraardhësit e tyre." 66 Mirëpo, AIDS-i është vetëm një në 
vazhdën e sëmundjeve. Para AIDS-it vërejtja erdhi në formë të 
një sëmundjeje tjetër të quajtur herpes, e cila ishte përhapur 
në mesin e të shfrenuarve seksualë në fillim të viteve 1960 dhe 
1970, dhe e cila nga mesi i viteve 70-të u shpall si epidemi në 


66 Shënuar nga Ibn Maxhe dhe vërtetuar në Sahih Sunen Ibn Maxhe, vëll. 
2, fq. 370, nr. 3246. 

Amerikë, dhe deri më sot nuk i dihet ilaçi. Nga fundi i viteve 
70-të, njerëzit zunë të mos i kushtojnë më vëmendje asaj, 
ngase nuk shkaktonte vdekje, 67 ndërsa AIDS-i po. 


67 Kur simptomet paraqiten, ethet dhe lodhja përcillen me dhimbje të 
madhe në zonën gjenitale dhe me zgjerim të nyjave limfatike në sqetulla. 
Fshikëza dhe ulçera të vogla zakonisht paraqiten në zonën e infektimit, 
ndërsa gjatë urinimit shfaqen dhembje të mëdha dhe djegie. (The New 
Encyclopaedia Britannica, vëll. 21, fq. 536.) 

PËRSE ZOTI E KRIJOI BOTËN? 

Qëllimi i krijimit të botës dhe i tërë asaj që përmban është 
definuar në shpalljen e fundit. Allahu thotë në Kuran: 

"Allahu është Ai i Cili ka krijuar qiejt dhe tokën dhe që dërgon 
ujin nga qielli duke nxjerrë prej andej fruta si ushqim për ju; 
është Ai i Cili i ka berë anijet të jenë të nënshtruara ndaj jush 
që të mund të lundrojnë nëpër det me Lejen dhe Vullnetin e 
Tij; po kështu Ai i ka bërë edhe lumenjtë të jenë të 
nënshtruar e në shërbim tuaj. Dhe Ai ka bërë diellin dhe 
hënën të dy të ndjekin vazhdimisht drejtimin e tyre (për t'ju 
shërbyer juve), po kështu ka bërë edhe natën dhe ditën të 
nënshtruar për ju." (Ibrahim 14; 32-33) 

"Dhe Ai është i Cili çan errësirën dhe sjell agimin. Ai e ka 
përcaktuar natën për pushim, kurse diellin dhe hënën për 
llogari. Ky është përcaktimi i të Gjithëfuqishmit, i të 
Gjithëditurit. Dhe Ai është që ka vendosur yjet për ju, që të 
mund të gjeni rrugën tuaj me ndihmën e tyre nëpër terr në 
tokë dhe në det. Ne vërtet që i kemi shpjeguar me imtësi 
ajetet Tona për njerëzit që dinë." (En'am 96-97) 

E tërë ajo çka përmban kjo botë është krijuar për t'i shërbyer 
njerëzimit. Qofshin ato prodhime të shpikura nga njeriu, siç 
janë anijet, ose janë nga vetë natyra, që të gjitha këto janë 
dhurata nga Zoti për të mirën e njerëzimit. Mirëpo, këto 
dhurata nuk janë pa përgjegjësi.Nga njerëzit kërkohet t'i 
njohin begatitë dhe mëshirën e Allahut, ta falënderojnë dhe ta 
madhërojnë Atë. Për shembull, në kaptinën Zuhruf, Ai i ka 
mësuar besimtaret që kur të kalërojnë a të ngasin ndonjë mjet 
të luten kështu: 

"Me qëllim që ju të hipni në to të sigurt dhe pastaj, që të mund 
të përkujtoni Mirësinë e Zotit tuaj, kur të hipni në to dhe të 
thoni: "Lavdi qoftë Atij i Cili e ka nënshtruar këtë për ne dhe 
ne kurrë nuk do të mund ta kishim atë (nën pushtet me 
përpjekjet tona)" (Zuhruf 43;13) 

Njerëzit po ashtu mbajnë përgjegjësi për të qeverisur me 
krijesat sipas ligjit të Zotit. Ky është qëllimi i njerëzve karshi 
krijesave të tjera. Ata janë të urdhëruar që t'i shfrytëzojnë të 
mirat në këtë botë në përshtatje me ligjin e Allahut. Ebu Seid 
el-Hudri rrëfen nga i Dërguari i Allahut të ketë thënë: "Bota 
është e bukur dhe e gjelbër, dhe Allahu - qoftë i madhëruar - 
ju ka bërë ju udhëheqës të saj, që të shohë se si do të 
veproni." 68 Njerëzit nuk janë të lirë të bëjnë me botën ashtu 
siç duan, sipas qejfit të tyre. Si rrjedhojë, qëndrimi negativ i 
shoqërisë materialiste shekullare ndaj natyrës është në 
kundërshti me shpalljen hyjnore. 

Shoqëria materialiste e sheh natyrën si një armik që duhet 
pushtuar. Nuk është e mjaftueshme vetëm të çmohet bukuria 
e Mont Everestit, por, çdo vit duhet të humben jetëra të tëra 
për të pushtuar majat e tij. 

Nuk mjafton të mahnitemi me shtazët ekzotike në botë, por, 
nëpër ekspedita gjuetie në Afrikë të shekullit të kaluar, 
shumica e tyre janë gjuajtur deri në zhdukje për të shërbyer si 
trofe në dhomat e ndejës në Perëndim. Megjithëkëtë, 
ekspeditat e tilla ende nuk janë ndalur, llojet e pakësuara të 
shtazëve, si rinoceronti, vazhdojnë të kërcënohen me zhdukje. 


68 Sahih Muslim, vëll. 4, fq. 1432, nr. 6606. 

për shkak të rëndësisë së brirëve të tyre, që shërbejnë si 
elemente përbërëse për barnat tradicionale dhe 
epshndjellësë të Lindjes së Largët. 

KAFSHËT 


Sipas shpalljes së fundit, vrasja e kafshëve me qëllim sporti 
dhe zbavitjeje është e ndaluar dhe mëkat tek Zoti. Ibn Abbasi 
transmeton se i Dërguari, paqja dhe shpëtimi i Allahut qofshin 
mbi të, ka thënë: "Mos merr si cak asnjë gjallesë ." 69 Vrasja e 
ndonjë kafshe është e ndaluar, përveçse për ushqim, për 
mbrojtje të jetës së njeriut, ose për veshmbathje. Vrasja për 
argëtim dhe kënaqje është në thelb gjë e keqe. Edhe kur të 
vritet ndonjë njeri për shkak të krimit të bërë ndaj shoqërisë, 
ose kur të theret ndonjë kafshë për shkak të ushqimit, 
ekzekutimet duhet të bëhen me sa më pak dhembje. Sheddad 
Ibn Aus-i rrëfen dy gjëra të cilat i ka përmendur Muhammedi, 
paqja dhe shpetimi i Allahut qofshin mbi të, duke thënë: 

"Vërtet, Allahu e ka urdhëruar të mirën për gjithkënd; kështu 
kur ta ekzekutoni dikënd, bëjeni atë në mënyrën më të mirë, 
dhe kur të therni një kafshë, bëjeni atë në mënyrën më të mirë. 
Duhet ta mprehni thikën dhe t'ia mundësoni kafshës së therur 
të ngordhë pa mundime ." 70 

Megjithatë, disa "simpatizues të kafshëve" në vendet 
perëndimore e kanë kundërshtuar metodën islame të therjes 
së kafshëve. Alternativa e Perëndimit e goditjes së kafshëve 
me shok elektrik ose me goditje në kokë. 


69 Sahih Muslim, vëll. 3, fq. 1079, nr. 4813. Hisham Ibn Zejd rrëfen se kur ai 
dhe gjyshi i tij, Enes ibn Maliku, vizituan shtëpinë e Hakam ibn Ejjubit, (ata 
panë) disa njerëz duke marrë një pulë si cak për shigjeta. Enesi u tregoi 
atyre se i Dërguari i Allahut kishte ndaluar marrjen e kafshëve për cak. 
Sahih Muslim, vëll. 3,fq. 1078, nr. 4182. 

70 Sahih Muslim, vëll. 3. fq. 1078, nr. 4810. 

shkaktojnë dhembje më të mëdha të kafshëve. Kur qafa 
prehet me thikë shumë të mprehtë, kafsha nuk e ndien atë 
dhe së shpejti e humb vetëdijen, meqë zemra e nxjerr gjakun 
jashtë nëpërmjet arterieve karotide. 

Kujdesi ndaj kafshëve bën pjesë në ligjin hyjnor, bile edhe në 
rastin e qenve, të cilët në përgjithësi janë të ndaluar të futen 
brenda në shtëpitë e muslimanëve. 71 Ebu Hurejra shënon se i 
Dërguari, paqja dhe shpëtimi i Allahut qofshin mbi të, ka 
treguar: "Një njeriut duke ecur i erdhi etja, kështu që zbriti 
poshtë në një pus dhe piu prej tij. Me të dalë, ai pa nje qen të 
etur duke gulçuar dhe duke ngrënë baltë. Njeriu tha me vete: 
'Kjo kafshë është e etur ashtu si qeshë edhe unë më parë.' 
Kështu, zbriti përsëri poshtë në pus dhe mbushi këpucën e tij 
me ujë. Pastaj ai, duke mbajtur këpucën me dhëmbët e tij, doli 
nga pusi dhe i dha qenit ujë. Allahu efalënderoi dhe e fali atë 
(dhe e bëri prej banorëve të Xhennetit)." 72 Njerëzit pyetën: 
"0 i Dërguari i Allahut! A shpërblehemi edhe nëse u shërbejmë 
kafshëve?" Ai u përgjigj: "Për çdo qenie të gjallë ka 
shpërblim." 73 Ebu Hurejra po ashtu transmeton se i Dërguari, 
paqja dhe shpëtimi i Allahut qofshin mbi të, kishte treguar: 


71 Muslimanëve nuk u lejohet të mbajne qen në shtëpitë e tyre. Mirëpo, 
mbajtja e qenve për roje, kope dhe për gjueti është e lejuar. Ibn ' Umeri 
përmend të Dërguarin e All-llahut, paqja dhe shpëtimi i All-llahut qofshin 
mbi të, të ketë thënë: "Kushdo që mban qen për dicka tjetër përvecse për 
kope dhe gjueti, do të humbë për cdo ditë shpërblimin e veprave të mira 
sa peshojnë dy kodra." (Sahih Muslim, vëll. 3, fq. 828, nr. 3815.) 

72 Sahih el-Buhari, vëll. 1, fq. 120, nr. 174. 

73 Sahih el-Buhari, vëll 3, fq. 322-323, nr. 551, dhe Sahih Muslim, vëll. 4, fq. 
1215-1216, nr. 5577. 

"Allahu e fali një prostitutë (nga izraelitët ) 74 e cila e lidhi 
këpucën e saj me shami, e nxori ca ujë (nga burimi) për një qen 
i cili ngordhte nga etja. Për këtë , Allahu efali atë ." 75 

Përveç kësaj, në ligjin islam keqtrajtimi i kafshëve është mëkat 
i madh. Abdull-llah Ibn Umeri ka rrëfyer se i Dërguari, paqja 
dhe shpetimi i Allahut qofshin mbi të, ka treguar: "Një grua 
ishte ndëshkuar dhe ishte dërguar në Ferr, ngase kishte 
burgosur një mace derisa ngordhi. Ajo as gë i dha ushqim e as 
ujë, e as që nuk e la të lirë të hajë nga brejtësit e tokës ." 76 

Ekzistojnë raste kur kafshëve duhet t'u shkaktohet dhembje, 
si p.sh. kurt'i godasim për t'i trembur ose kurt'i damkosim për 
identifikim. Megjithatë, edhe në këto situata, Zoti ka lënë 
udhëzime për t'i mbrojtur ato. Xhabiri ka transmetuar se i 
Dërguari, paqja dhe shpëtimi i Allahut qofshin mbi të: ka 
ndaluar që kafsha të goditet ose të damkoset në fytyrën e 
saj . 77 


74 Sahih el-Buhari, vëll. 4, fq. 448-449, nr. 673. 

75 Sahih el-Buhari, vell. 4, fq. 338-339, nr. 538, dhe Sahih Muslim, vëll. 4, 
fq. 1216, nr. 5573. 

76 Sahih el-Buhari , vëll. 456, nr. 689, dhe Sahih Muslim, vëll. 4, fq. 1215, nr. 
5573. 

77 Sahih Muslim, vëll. 3, fq. 1163, nr. 5281. 

BIMËSIA 


Përgjegjësia e njerëzve që të kujdesen për këtë botë nuk 
ndalet vetëm në shërbimin ndaj kafshëve. Bota bimore ka 
gjithashtu trajtim të posaçëm në ligjin hyjnor. 

Saqë, muslimanët që shkojnë në luftë e kanë të ndaluar të 
shkatërrojnë pemë , 78 ndërsa mbjellja e bimëve konsiderohet 
si akt bamirësie. 

Xhabiri ka shënuar se i Dërguari, paqja dhe shpetimi i Ail-llahut 
qofshin mbi të, ka thënë: "Kushdo që mbjell një pemë fiton 
shpërblimin e dhënies së sadakasë. Çkado që hahet nga ajo 
është sadaka,çkado që merret prej saj është sadaka, çkado që 
kafshët dhe zogjtë hanë nga ajo pemë është sadaka. Kushdo 
dhe çkado që merr prej saj, i sjell mbjellësit të saj shpërblimin 
e sadakasë ." 79 Islami nxit që në mbjellje të mos kursehet asnjë 
përpjekje, edhe nëse kjo është gjëja e fundit që besimtarët e 
bëjnë në këtë jetë. Transmetohet nga Enesi, që i Dërguari, 
paqja dhe shpetimi j Allahut qofshin mbi të, ka thënë: "Nëse 
paraqiten shenjat e Ditës së Kiametit, dhe ndonjëri prej jush ka 
farat në dorën e tij, ai duhet t'i mbjellë ato para se të fillojë 
llogaria ." 80 Prandaj, njerëzit e kanë detyrë të shenjtë nga Zoti 
që të kujdesen për të gjitha aspektet e rrethinës në të cilën ata 
janë krijuar. Kjo kërkon një kundërshtim aktiv të ndotjes 
masive dhe shkaktërrimit të vendbanimeve natyrore të 


78 Muvetta Imam Malik, fq. 200, nr. 958, dhe vërtetuar nga Albani në Irva' 
el- Galil, vëll. 5, fq. 13-14, nr. 1190. 

79 Sahih Muslim, Vëll. 3, fq. 818, nr. 3764. 

80 Shënuar nga Ahmedi në el-Musned, vëll. 3, fq. 183, 184 dhe 191, dhe el- 
Buhariu në el-Edeb el-Mufred, nr. 479, dhe vërtetuar nga Albani në Silsilah 
el-Ahadith es-Sahihah, vëll. 1, fq. ll,nr.9. 

shkaktuar nga shoqëritë materialiste konsumuese rreth e qark 
botës. 

PËRFUNDIM 


Pa njohur qëllimin e krijimit, njerëzit do të sillen vërdallë në 
jetë, sikurse anijet pa timon. Qëllimet e tyre ose do të jenë të 
gabuara nga shkaku i mësimeve jokorrekte religjioze, ose do 
të jenë materialiste dhe kështu të izoluara brenda kësaj bote. 
Prandaj, është thelbësore për mirëqenien e tyre që ata të 
njohin arsyen e krijimit të tyre. 

Shikuar rrënjësisht, Allahu ka krijuar në mënyrë që t'i 
manifestojë atributet e Tij. Prandaj, krijimi është rezultat i të 
qenit të Tij Krijues, parajsa manifeston Mëshirën e Tij, ferri 
drejtësinë e Tij, gabimet e njeriut Faljen e Tij, qeniet e gjalla 
dhe jo të gjalla tregojnë Bujarinë e Tij, etj. Rëndësia e të 
kuptuarit se krijimi është mjet me të cilin Allahu i manifeston 
atributet e Tij, është se njerëzit pastaj mund ta njohin lehtë 
Zotin dhe ta pranojnë caktimin e Tij dhe fatin e tyre. Nga ana 
tjetër, është e një rëndësie më të madhe që njerëzit të dinë 
qëllimin e krijmit të tyre. Shpallja e fundit na mëson se ky 
është adhurimi i Zotit, ngase njerëzimi duhetta adhurojë Zotin 
në mënyrë që të fitojë drejtësi dhe status shpirtëror të 
domosdoshëm për hyrje në Parajsë. Rëndësia e kësaj diturie 
është që njerëzit të kuptojnë se adhurimi është i nevojshëm 
ashtu siç janë ushqimi dhe frymëmarrja, dhe se kjo nuk është 
ndonjë e mirë që ata ia bëjnë Zotit. 

Është thelbësore që njerëzit të kuptojnë rëndësinë e të mirave 
dhe sprovave të kësaj bote. Pa njohjen e qëllimit të krijimit, 
njerëzit janë të prirë që ta shikojnë këtë botë si një armik të 
tyrin. Megjithëkëtë, Zoti e krijoi (botën), në radhë të parë, për 
të mirën e tyre. Sprovat e së mirës dhe së keqes janë krijuar 

për të ngjallë te njeriu cilësitë e tij më të larta shpirtërore. 
Mirëpo, njerëzit nuk mund të kenë dobi nga sprovat derisa të 
mbështeten plotësisht në Zotin dhe të durojnë në atë çka Ai u 
ka caktuar atyre. Për ata që e mohojnë Zotin, sprovat e kësaj 
bote bëhen ndëshkim për ta në këtë botë para ndëshkimit të 
gjithmonshëm në botën e pastajme. 

Gjithashtu, njohja e qëllimit të kësaj bote e bën besimtarin më 
të vëmendshëm për rrethinën e tij. Njerëzimi është përgjegjës 
për shfrytëzimin e të mirave të kësaj bote në mënyrë të drejtë. 
Krijesat e tokës dhe të detit, bimësia dhe atmosfera janë lënë 
nën kujdesin e tij. Prandaj, njerëzit duhet të kenë kujdes të 
madh që ta ruajnë ambientin dhe gjallesat në të si mënyrë për 
të falënderuar Zotin. 

Me një vetëdije te tillë gjithëpërfshirëse të qëllimit, njerëzit 
arrijnë plotësinë. Ata kështu shndërrohen në udhëzues të 
njerëzimit duke ua treguar atyre rrugën e drejtë. 
Prandaj,Allahu në shpalljen e fundit i përshkruan ata si më të 
mirët e njerëzimit: 

"Ju jeni njerëzit më të mirë të të gjitha kohëve të 
njerëzimit: Ju urdhëroni Ma'rufin (të njohurën, Islamin dhe 
gjithë çfarë përmban ai) dhe ndaloni Munkerin (mosbesimin, 
mohimin, besimin në shumë perëndi dhe gjithë çfarë ndalon 
Islami)..." (Ali Imran 110) 

